TUN M MEMANG HEBAT (SIRI 3)….

Debat antara Tun Mahathir Mohamad dengan Nazri Aziz yang  telah dipersetujui oleh kedua-dua belah pihak, secara realitinya semakin hampir menjadi kenyataan.
Setelah Nazri menyatakan persetujuannya dari Berlin, Tun Mahathir kini pantas bergerak selangkah lagi dengan mencadangkan agar debat itu diadakan di Padang Rengas, kawasan Parlimen yang merupakan kubu kepada Menteri Pelancongan dan Kebudayaan itu.
Seorang pembantu  khas Tun Mahathir berkata, aturan kini sedang dibuat agar debat itu diadakan di Padang Rengas, Perak ketika bekas Perdana Menteri itu dijadualkan berkunjung ke sana.
Butiran debat akan dihantar ke pejabat Nazri dalam waktu yang terdekat ini, kata pembantu khas itu lagi.
Dengan kesediaan Tun Mahathir memilih Padang Rengas sendiri sebagai tempat untuk berdebat dengan Nazri, bekas Perdana Menteri berusia 92 yang sering dituduh nyanyuk dan dikata baling gelas pun tak pecah, sekali lagi menunjukkan keberaniannya yang luar biasa yang tidak mampu ditandingi oleh sesiapa setakat ini.
Jika sebelum ini beliau setuju mengadakan debat itu tanpa syarat dan atas apa juga tajuk yang dikehendaki Nazri, baik 1MDB, wang RM2.6 bilion yang masuk ke akaun Najib Razak, hutang RM55 bilion keretapi Pantai Timur, BMF atau apa saja, sekarang Tun Mahathir sedia datang ke kubu kuat Nazri pula.
Hebat kan!!
Maka, Nazri kini tiada alasan lagi untuk tidak bersetuju atau melakukan pusingan u kepada persetujuan yang sudah diberikannya sebelum ini.
Waima jika sekiranya Najib tidak membenarkan pun beliau berdebat dengan Tun Mahathir, Nazri harus berusaha sedaya upaya untuk meyakinkan juga Perdana Menteri untuk membenarkannya berdebat.
Jika tidak, malu besarlah Nazri dengan keberanian dan kegagahan Tun Mahathir.
Meskipun, paling mungkin Tun Mahathir mahukan debat itu diadakan pada 25 Mac ini sempena kunjungannya ke Padang Rengas, tetapi jika Nazri tidak berkelapangan pada tarikh tersebut, beliau bolehlah mencadangkan tarikh lain sebagai pilihan.
Yang penting, sebagaimana dinyatakan oleh Tun Mahathir, tempat debat mesti di Padang Rengas dan bukan di tempat lain.
Apa pun, buat kesekian kalinya lagi, Tun Mahathir memang terbukti hebat dan tiada tandingannya.
(ShahbudinHusin 10/03/2017).

0

0

votes
Article Rating
Kongsikan artikel ini


BERSATU PERTAHAN KEDAULATAN NEGARA ADALAH WAJIB, BERSATU SINGKIRKAN
NAJIB JUGA WAJIB

Berdepan krisis diplomatik dengan Korea Utara berikutan pembunuhan Kim Jong-nam, rakyat Malaysia ketika ini diseru agar bersatu hati bersama kerajaan tanpa mengira ideologi politik bagi memastikan segala-galanya berakhir dengan baik.
Yang lebih diutamakan tentunya ialah agar 9 rakyat Malaysia yang masih berada di Pyongyang dapat diselamatkan dan dibawa balik dengan seberapa segera, juga dalam keadaan selamat pastinya.
Lagi lama krisis ini berpanjangan, lagi ia membimbangkan, apatah lagi dengan adanya laporan berita yang mengatakan makanan halal untuk keperluan mereka hanya mampu bertahan untuk tempoh seminggu saja lagi dan mereka juga dinasihatkan tidak keluar ke mana-mana, melainkan kekal berada di dalam kawasan kedutaan atas faktor bahaya yang tak dijangka mungkin akan menimpa.
Secara umumnya, rakyat tidaklah begitu daif tentang keperluan bersatu dalam hal ini. Mereka tahu kerajaan yang sedang memerintah adalah BN dan Perdana Menteri ialah Najib Razak. Oleh itu, demi keselamatan 9 rakyat Malaysia yang sedang berada di Korea Utara itu, sokongan dan dokongan mereka kepada kerajaan ialah agar krisis diplomatik ini segera berakhir dan mereka yang bagai tebusan di Pyongyang ketika ini dapat dibawa pulang dengan selamat.
Sebab itu, nampak sedikit janggal apabila Najib sendiri membuat rayuan agar seluruh rakyat bersatu dan memberi sokongan kepada kerajaan yang sedang dipimpinnya dalam menangani krisis dengan Korea Utara itu.
Najib tidak perlu membuat rayuan secara terbuka kerana tindakan demikian lebih menampakkan beliau ingin mengaut sokongan politik untuk kepentingannya dan masa depan UMNO serta BN semata-mata. Lebih-lebih lagi tarikh pilihanraya mungkin diadakan pada bila-bila masa dan Najib sendiri sedang bergelut untuk memenanginya.
Sepatutnya biarlah pihak lain yang berkecuali yang membuat rayuan sedemikian, manakala Najib dan kerajaan dalam masa yang sama hanya perlu memperlihatkan tindakan atau langkah-langkah konkrit sedang diambilnya untuk menyelesaikan krisis tersebut.
Selagi Najib memperlihatkan usaha ke arah menamatkan krisis dan membawa pulang 9 rakyatnya Malaysia itu, seluruh rakyat memang memberi sokongan kepada kerajaan, walaupun tanpa beliau membuat rayuan secara terbuka mengenainya.
Dalam apa juga keadaan, apabila bertembung dengan negara lain, rakyat secara semulajadinya akan memihak kepada negara sendiri. Itulah namanya sayangkan negara dan mengutamakan kedaulatan negara.
Dalam konteks menamatkan krisis dengan Korea Utara, keperluan untuk rakyat bersatu memberi sokongan kepada kerajaan adalah suatu kewajipan sebenarnya. Sokongan itu lebih kerana BN adalah kerajaan yang sah sedang berkuasa dan menguruskan pentadbiran negara.
Tetapi, sokongan itu bukanlah mengenai masa depan UMNO dan BN atau perhitungan kalah menang dalam pilihanraya, sebaliknya kerana ada 9 nyawa yang perlu diselamatkan, selain untuk mempertahankan maruah serta nama baik negara.
Apa yang penting, krisis diplomatik ini tidak seharusnya membuat kita lupa akan dosa-dosa Najib, UMNO dan BN selama ini. Dosa itu bukan saja berkaitan skandal 1MDB, wang RM2,600 juta, pembaziran, kemewahan dan sebagainya tetapi dalam waktu yang sama menekan kehidupan rakyat melalui penarikan pelbagai subsidi dan mengenakan cukai GST.
Rakyat tidak harus lupa semua dosa-dosa itu. Lebih-lebih lagi Najib kini sedang mempertaruhkan masa depan negara untuk menutup semua salahlakunya selama ini. Najib ingin menang PRU 14 bukan sangat untuk membawa lebih kebaikan kepada negara dan kesejahteraan kepada rakyat, tetapi agar dosa-dosanya dapat dikambus dan tidak diungkit lagi sampai bila-bila.
Tun Mahathir sudah mencecah usia 92 tahun dan PRU 14 mungkin pertarungan terakhir baginya untuk menyelamatkan negara ini. Sebab itu, perhitungan PRU 14 ini amat penting supaya kita tidak terus terjebak kepada masalah dan keperitan hidup yang lebih kronik dan agar selepas ini tidak muncul dua atau tiga lagi 1MDB atau lebih ramai watak seperti Jho Low dan Peter Sondakh menghakis kekayaaan negara.
Menyokong dan bersama-sama dengan perjuangan Tun Mahathir, Pakatan Harapan dan lain-lain pihak yang ingin menyingkirkan Najib, UMNO dan BN adalah kerana mereka merupakan kumpulan paling berwibawa untuk memulihkan masa depan negara ini.
Jika kita berbangga dengan pelbagai kejayaan dan kemampuan Tun Mahathir membawa kecemerlangan selama 22 tahun era berkuasanya selamanya ini, tiada sebab kita tidak boleh meyakini dengan janjinya bahawa beliau mempunyai beberapa pendekatan atau solusi untuk kebaikan negara dengan syarat Najib, UMNO dan BN perlu ditumbangkan terlebih dahulu.
Sebagaimana kita wajib bersatu mempertahankan kedaulatan negara dalam krisis diplomatik dengan Korea Utara, kita juga ada kewajiban lain selepas itu iaitu untuk menjadikan negara ini lebih baik buat semua rakyatnya.
Negara ini akan selamat jika kita dapat bersatu menyingkirkan Najib kerana dalam dirinya didapati bersarang terlalu banyak masalah dan penyakit yang terlalu sukar untuk diubati.
Hanya kerajaan baru mampu menyelamatkan kita, bukan kerajaan lama pimpinan Najib yang sudah uzur, tiada upaya, dipenuhi panau, sopak, kanser dan macam-macam penyakit  yang lain lagi.
(ShahbudinHusin 11/03/2017).

0

0

votes
Article Rating
Kongsikan artikel ini


UNTUNGNYA JADI PETER SONDAKH DARI INDONESIA, RM305 JUTA WANG RAKYAT
MALAYSIA DIBERI KEPADANYA

Awal minggu ini, saya telah mengajukan satu soalan kepada Dato’ Seri Najib Tun Razak mengenai jumlah wang rakyat yang telah dibelanjakan untuk membina hotel mewah St Regis Langkawi dan Pusat Persidangan Antarabangsa Langkawi (LICC) milik Tan Sri Peter Sondakh.

Saya telah menunjukkan bagaimana Dato’ Seri Najib sendiri yang menyempurnakan upacara pecah tanah hotel mewah St Regis dan Pusat Persidangan Antarabangsa Langkawi (LICC) itu sebagai persediaan menjadi tuan rumah Sidang Kemuncak ASEAN 2015.

Perkara ini dilaporkan oleh Bernama yang turut disiarkan oleh The Malaymail Online di capaian berikut:
http://www.themalaymailonline.com/malaysia/article/langkawi-to-have-two-new-landmarks

Merujuk kepada laporan Bernama mengenai perkara ini, butiran mengenai kedua-dua projek itu adalah seperti berikut:

1. Dato’ Seri Najib mengumumkan bahawa Sidang Kemuncak ASEAN yang dijangka diadakan pada April 2015 akan diadakan di LICC.

2. Pembinaan Hotel St Regis dan LICC (bagi tujuan Sidang Kemuncak ASEAN 2015) dikendalikan oleh Kumpulan Rajawali milik Tan Sri Peter Sondakh dan bakal disiapkan dalam tempoh 15 bulan dari tarikh pecah tanah.
3. Tan Sri Peter Sondakh menyatakan bahawa pihaknya memerlukan bantuan dari Kerajaan Negeri, Kerajaan Pusat, Lembaga Pembangunan Langkawi dan Kementerian Kewangan.
4. Projek untuk membina Hotel St Regis dan LICC itu dianggarkan menelan belanja RM400 juta.
Hari ini, saya ingin membongkarkan lagi beberapa fakta penting yang menunjukkan bagaimana hotel mewah St Regis Hotel dan Pusat Persidangan Antarabangsa Langkawi (LICC) ini dibiayai oleh rakyat walaupun ia dimiliki oleh Tan Sri Peter Sondakh, sahabat Dato’ Seri Najib Tun Razak.

Saya sertakan laporan Bernama yang bertarikh 30 Mei 2016 bertajuk “St Regis Langkawi seen as a boost” yang turut disiarkan oleh The Edge Property di capaian http://www.theedgeproperty.com.my/content/st-regis-langkawi-seen-boost.

Berita itu melaporkan temuramah ringkas Bernama dengan Dato’ Seri Najib selepas beliau sendiri melawat persiapan Hotel St Regis Langkawi sebelum ia dibuka secara rasmi oleh DYMM SBP Agong. Ia menunjukkan bagaimana projek hotel mewah milik Tan Sri Peter Sondakh ini cukup istimewa kepada Dato’ Seri Najib sehingga beliau sendiri yang menyemak persiapan perasmian hotel tersebut.

Laporan Bernama itu juga melaporkan bahawa Hotel St Regis Langkawi ini ialah satu projek usahasama di antara Kementerian Kewangan dan Kumpulan Rajawali (yang dimiliki Tan Sri Peter Sondakh).

Sementara laporan itu mengesahkan kenyataan saya sebelum ini mengenai penglibatan kerajaan dalam projek swasta milik Tan Sri Peter Sondakh, saya yakin rakyat akan lebih terkejut apabila mengetahui jumlah wang rakyat yang terlibat membiayai projek swasta ini.

Projek St Regis Hotel Langkawi dan Pusat Persidangan Antarabangsa Langkawi (LICC) dibangunkan dan dimiliki melalui dua syarikat swasta yang berbeza, seperti berikut:
i. Hotel St Regis Langkawi – dimiliki oleh syarikat Integrated Nautical Resort Sdn Bhd yang ditubuhkan khusus untuk membina, memiliki dan menjalankan perniagaan Hotel St Regis seperti terkandung di dalam penyata maklumat korporat Suruhanjaya Syarikat Malaysia (SSM).

ii. Pusat Persidangan Antarabangsa Langkawi (LICC) – dimiliki oleh syarikat Garuda Suci Sdn Bhd yang ditubuhkan khusus untuk membina, memiliki dan menjalankan perniagaan Pusat Persidangan Antabangsa Langkawi (LICC) seperti terkandung di dalam penyata maklumat korporat Suruhanjaya Syarikat Malaysia (SSM).
Dari kedua-dua penyata SSM ini, kita boleh menentukan berapa pinjaman yang telah diambil atau dana yang telah disuntik untuk membiayai projek-projek ini kerana maklumat-maklumat hutang dan cagaran disenaraikan di bahagian “Cagaran” (atau “Company Charges”).

Saya simpulkan maklumat-maklumat berkaitan jumlah modal yang disuntik, anggaran kos pembinaan dan hutang-hutang yang diambil untuk membiayai kedua-dua projek ini seperti berikut: (Lampiran boleh didapati di blog saya: http://rafiziramli.com/2017/03/rm305-juta-wang-rakyat-membiayai-projek-hotel-mewah-dan-pusat-persidangan-antarabangsa-langkawi-licc-milik-tan-sri-peter-sondakh/).
Bagaimana sebuah hotel mewah seperti St Regis yang dimiliki oleh Tan Sri Peter Sondakh, milik ahli perniagaan besar yang bukan rakyat Malaysia pun boleh dibiayai oleh wang rakyat melalui Bank Pembangunan Malaysia Berhad (BPMB)? Malah, pentadbiran Dato’ Seri Najib memberikan pula geran untuk Tan Sri Peter Sondakh membina dan memiliki hotel mewah ini.

Apa alasan Dato’ Seri Najib membenarkan sejumlah RM267 juta wang rakyat disalurkan kepada Tan Sri Peter Sondakh sehingga jumlah itu bersamaan dengan 92% dari keperluan pembiayaan projek membina hotel mewah St Regis Langkawi, yang sebahagian besar rakyat Malaysia tidak akan ada peluang untuk mendapat manfaat daripadanya.

Begitu juga jumlah wang rakyat sebanyak RM73 juta dalam bentuk pinjaman dari Bank Pembangunan Malaysia Berhad dan geran kerajaan yang disalurkan kepada Tan Sri Peter Sondakh untuk membina dan memiliki Pusat Persidangan Antarabangsa Langkawi (LICC). Bukan sahaja pembinaan sebuah lagi Pusat Persidangan Antarabangsa Langkawi (LICC) semata-mata untuk menjadi tuan rumah Sidang Kemuncak ASEAN 2015 adalah satu pembaziran, tetapi pembiayaannya melalui wang rakyat adalah satu penghinaan kepada rakyat dalam keadaan cukai GST dikutip dari rakyat.

Sebab itu saya mempertahankan kenyataan saya bahawa persahabatan karib di antara Dato’ Seri Najib dan Tan Sri Peter Sondakh tidak lagi boleh disembunyikan dan ini menimbulkan tanda tanya penting sama ada persahabatan ini mendorong pembelian saham-saham dalam syarikat perladangan Indonesia milik Tan Sri Peter Sondakh yang merugikan Felda.

RAFIZI RAMLI
AHLI PARLIMEN PANDAN
NAIB PRESIDEN KEADILAN.

0

0

votes
Article Rating
Kongsikan artikel ini


ALAMAKKK…RAHMAN DAHLAN PULA KENA SETEPEK DENGAN NAZRI!!

Nazri Aziz nampaknya bersungguh-sungguh benar mahu debatnya dengan Tun Mahathir Mohamad menjadi kenyataan dengan membayangkan  sama sekali tidak akan berundur diri atau membatalkannya di saat-saat akhir.
Malah kata Menteri Pelancongan dan Kebudayaan itu, “kalau pun batal, ia disebabkan Mahathir, bukan saya.”
“Mengapa saya perlu (menarik diri daripada berdebat)?
“Saya Nazri Aziz, kamu patut lebih tahu saya ni macam mana. Saya
bukan Rahman Dahlan
,” katanya lagi.
Alamak, belum pun debat berlangsung, sebaliknya Rahman Dahlan yang selama ini kononnya hebat dengan jawatan Menteri di Jabatan Perdana Menteri dan Pengarah Komunikasi Strategik BN serta kerap mengeluarkan kenyataan politik pula yang kena setepek dengan Nazri.
Rujukan Nazri kepada Rahman Dahlan ialah berikutan debatnya yang dijadualkan dengan Lim Guan Eng tidak lama sebelum ini tidak menjadi kenyataan pada saat-saat akhir.
Kenapa Rahman Dahlan dijadikan rujukan oleh Nazri?
Apa tujuan Nazri mahu memperlekeh rakan kabinetnya  itu?
Tidak malukah Rahman Dahlan diperlekeh sedemikian rupa yang bermakna beliau bukanlah pemimpin yang berani, sekurang-kurangnya di mata Nazri?
Adakah ini menunjukkan menteri-menteri dalam kabinet Najib Razak memang tidak sekata antara satu sama lain?
Apakah perlekehan kepada Rahman Dahlan itu menunjukkan Nazri tetap akan berkeras untuk berdebat dengan Tun Mahathir, biar pun jika sekiranya pihak polis menasihatkannya agar tidak meneruskan debat atas faktor keselamatan atau Najib sendiri tidak mahu ia diadakan berikutan kemungkinan debat itu lebih berupaya menjejaskan namanya dan imej UMNO serta BN?
Sama-samalah kita tunggu sejauh mana Nazri mampu bertahan dengan keberaniannya jika nanti MT UMNO atau kabinet membuat keputusan melarangnya berbuat demikian kerana seperti yang kita sedia maklum antara tajuk pilihan debat seperti skandal 1MDB, wang RM2,600 juta dan hutang RM55 bilion untuk membina keretapi pantai timur adalah tembakan-tembakan yang boleh disasarkan tepat ke dahi Perdana Menteri sendiri.
Adakah Nazri benar-benar berani atau beliau pun akan jadi seperti Rahman Dahlan juga?
(ShahbudinHusin 12/03/2017).

0

0

votes
Article Rating
Kongsikan artikel ini


KALAU BETUL SAYANG, KENAPA TAK PULANGKAN ROYALTI MINYAK KEPADA KELANTAN?

Kata Najib Razak di Kelantan hari ini, “kita buat hospital, universiti dan kereta api moden untuk rakyat Kelantan kerana ambo (saya) sayang rakyat Kelantan.”
Sayang betul atau sayang nak menang pilihanraya?
Memadaikah mengatakan sayang dengan hanya memberi projek-projek pembangunan saja?
Kenapa tak dipulangkan terus royalti minyak yang dituntut sejak bertahun-tahun oleh Kelantan?
Tambah Najib lagi, “pemimpin terdahulu dari ambo, tak payah sebut nama, dia kata orang Kelantan ini patut kita dera, kurangkan peruntukan.
“Ambo tak percaya, ambo tak kurang, ambo tambah peruntukan untuk rakyat Kelantan.”
Sekali lagi, jika Najib benar-benar tidak mahu sama seperti pemimpin terdahulu yang disebutnya itu, beliau seharusnya berani memulangkan kembali royalti minyak kepada Kelantan itu.
Ia adalah hak rakyat Kelantan, dan siapa pun yang memerintah negeri itu selepas ini, mereka berhak terhadap royalti tersebut.
Dan sebagai bukti sayangnya kepada rakyat Kelantan, Najib wajar mengambil langkah segera mengenainya.
Jika tidak, siapa mahu percaya?
(ShahbudinHusin 12/03/2017)

0

0

votes
Article Rating
Kongsikan artikel ini


ADAKAH INI TANDA2 DEBAT TAK JADI?

Sehingga hari ini debat antara Tun Mahathir Mohamad dan Nazri Aziz ditetapkan seperti maklumat berikut:-
Tarikh: 25 Mac 2017 (Sabtu)
Tempat: Dewan Millenium, MRSM Sultan Azlan Shah, Padang Rengas, Perak.
Masa: Jam 3.00 petang
Penetapan tarikh, masa dan tempat itu difahamkan adalah hasil persetujuan kedua-belah pihak.
Bermakna, jika tiada aral melintang atau halangan di saat-saat akhir, debat itu pastilah menjadi kenyataan dan bagi mereka yang berkelapangan dan berdekatan, bolehlah juga meluangkan masa menghadirinya.
Tentunya ramai yang menunggu-nunggu debat tersebut, sambil sebahagian yang lain tidak sabar untuk menontonnya secara langsung melalui televisyen atau pun melalui “live streaming” di internet.
Tetapi, reaksi Ketua Penerangan UMNO, Annuar Musa nampak lain benar bunyinya.
Kata beliau, debat antara antara Tun Mahathir dan Nazri itu tidak relevan kerana tidak mampu membawa penyelesaian.Malah, tambah beliau,  perkara itu juga tidak pernah dibincangkan di peringkat parti mahupun penerangan.”Debat itu lebih kepada pendirian peribadi Nazri saja,” katanya lagi.Menurut beliau, ada sesetengah isu yang mahu didebatkan itu tidak relevan dengan Tun Mahathir dan jika ia dilayan, perkara itu akan menjadi  suatu polemik yang berpanjangan.”Saya tak tahu isu apa yang ingin didebatkan, jika soal 1MDB, ia telah melalui saluran dan undang-undang, lagipun kalau setiap hari semua orang buat debat,  apa hasilnya?” tegas Annuar lagi.Setakat hari ini baru Annuar seorang yang bercakap dengan sedemikian nada. Esok lupa, mungkin ramai lagi pemimpin-pemimpin UMNO yang tampil senada dengan Ketua Penerangan UMNO itu.
Salleh Said Keruak, Azalina Othman Said atau Rahman Dahlan, barangkali antara yang paling awal menyambut dan menyokong pendirian Annuar ini.
Mereka itu, kalau boleh, semua perkara mengenai Najib, lebih-lebih lagi berkaitan 1MDB, hanya mahu menyimpannya di bawah karpet saja.Sebab itu, baik dalam Perhimpunan Agung UMNO atau Parlimen, soal 1MDB bukan saja tidak boleh dibincangkan, bahkan bertanya soalan pun turut tidak diberi laluan.Akhirnya, jika ramai pemimpin UMNO  mempunyai nada yang sebegitu negatif terhadap debat itu, apakah mungkin Najib Razak hanya akan berdiam diri dan membiarkan saja program itu dilangsungkan?Tidakkah dapat dirasakan nada suara Annuar itu seperti bibit-bibit awal cuba menghalang atau lebih mungkin tidak jadi debat yang ditunggu-tunggu itu?
(ShahbudinHusin 13/03/2017).

0

0

votes
Article Rating
Kongsikan artikel ini


DUA CABARAN HUSAM BUAT PAS

Cabaran 1
HUSAM CABAR SEGERA SAMAN BELIAU BERKAITAN ISU RM90 JUTA
“In Shaa Allah ambo tidok sekali2 akan berkecek atas ggapo2 isu selagi ambo tidok ado bukti kukuh. Ambo sedia disaman dan dibowok ke Mahkamah pado bilo2 maso dan ambo sudoh bersedia untuk menampilkan beberapa individu yang boleh disapina di Mahkamah yang buleh membantu menyokong pembuktian dalam perbicaraan di Mahkamah kelak”
https://youtu.be/p_nyMSFrB8M
Husam Musa (11 Mac 2017)
Cabaran 2
BAI’AH – SAYA TUNGGU UNTUK KE MAHKAMAH
Usul Pas Tanah Merah untuk mengheret ‘pelanggar’ bai’ah ke Mahkamah Syariah – wajib diterima oleh Pas Kelantan. Secepat mungkin.
Saya sendiri mencabar Pas Kelantan berbuat demikian, lebih awal dari usul itu, iaitu ketika saya berucap di Ketereh pagi semalam, 11 Mac.
Saya berkeyakinan Pas tidak berani berbuat demikian.
Sekali pun Pas mungkin mengikut usul Pas Tanah Merah, berdasarkan kajian saya, Mahkamah tidak akan memihak kepada Pas.
Talak tidak akan jatuh seperti yang menghantui pemikiran sesetengah pimpinan Pas yang galak mempolitikkan isu ini. InsyaAllah ia hanya akan memalukan Pas sendiri.
Jika tindakan itu diteruskan, ada empat orang boleh terlibat: Saya sendiri, YB Dato Kamarudin Jaafar, YB Dr Hatta Ramli dan Dato Ibrahim Ali.
Kesemua kami melafazkan bai’ah itu.
Perbezaannya, Dato Ibrahim Ali bukan ahli Pas pada masa ia diberikan izin bertanding atas lambang Pas tetapi beliau tetap diminta untuk melafazkan bai’ah itu.
Selepas menang, beliau bertindak menjadi Ahli Parlimen bebas. Di waktu itu, ATGNA  masih aktif tetapi langsung tidak membangkitkan apa-apa tentang ta’lik talak atau pun pendapatan dari gaji beliau.
Kenapa?
Pendapat saya, sejak awal lagi bai’ah oleh Dato Ibrahim Ali tidak lekat dan boleh dikuatkuasakan kerana Dato Ibrahim tidak pernah diminta menjadi ahli Pas. Bagaimana seseorang yg tidak ahli parti boleh dikira keluar parti pada bila-bila masa?
Sementara Dr Hatta pula berkahwin di luar Kelantan.
Tinggal saya dan Dato KJ.
Saya menawarkan diri untuk menjadi kes ujian terhadap validity bai’ah Pas itu.
Biar Mahkamah Syariah meneliti dan memutuskan kes ini berbanding pemimpin tanpa kelayakan untuk memfatwakannya. Sedangkan mana dulu antara ta’lik dan talak pun beliau tersilap.
Andaikata Pas gagal membawa kes ini ke Mahkamah, Pas harus meminta maaf kepada saya.
Tujuan saya bangkitkan isu bai’ah berkait Dato Ibarahim Ali, untuk membuka mata orang Pas, tidak jatuhnya talak dengan bai’ah Pas itu.
Jika tidak, ATGNA tentunya telah membangkitkan isu ini secara tertutup atau terbuka.
Ia tidak berlaku. Malang, pemimpin kecil yang datang kemudian berlagak tahu segala-galanya.
Isu bai’ah yang dibesarkan, menunjukkan Pas tidak mempunyai idea konstruktif selain isu-isu tidak produktif seperti ini.
Saya menunggu.
Husam Musa (12 Mac 2017)
Ini adalah dua cabaran yang dilontarkan oleh Husam Musa kepada Pas dalam minggu ini. Kedua-duanya adalah penting dan melibatkan maruah Pas di mata orangramai.
Oleh itu, sebaik-baiknya kedua-dua cabaran Husam itu disambut dengan segera oleh Pas tanpa berlengah lagi.
Oppps…saman kepada Sarawak Report jangan pula Pas buat-buat lupa. Sejak menghantar notis tuntutan pada 13 Disember lalu dan Sarawak Report tidak memberi apa-apa respon yang memberi gambaran mereka sedia bertemu Pas di mahkamah, kita belum lagi mendengar sebarang berita mengenainya.
Ramai yang sehingga ini tertanya-tanya, apakah saman itu diteruskan atau sebaliknya.
Dua saman kepada Husam dan satu kepada Sarawak Report adalah “hutang-hutang ” Pas kepada orangramai dan rakyat Malaysia sama ada parti itu berani berdiri atas kebenaran atau sekadar kuat “bertempik” di pentas ceramah saja.
(ShahbudinHusin 13/03/2017).

0

0

votes
Article Rating
Kongsikan artikel ini


KALAU BEGITU, SEMPENA TAHUN MELAWAT PAHANG, WAJARLAH TUN M DIBAWA
BERDEBAT DI PEKAN

Menurut kata Nazri Aziz, debat antara beliau dengan Tun Mahathir Mohamad pada 25 Mac ini berupaya meningkatkan kedatangan pelancong ke Padang Rengas, Perak.
Kata beliau, kesediannya menyahut debat itu akan menyebabkan ramai yang ingin datang ke Padang Rengas dan membelanjakan wang mereka,  malah sebahagiannya mungkin juga akan bermalam di situ.
Oleh itu, tambah beliau, debat itu akan mendatangkan kebaikan untuk industri pelancongan di Padang Rengas.
Aduhh…ke situ pulak melencongnya Nazri ini!!
Tetapi, secara tidak langsung juga pengakuan itu menunjukkan yang mampu merangsang kedatangan pelancong ialah Tun Mahathir dan bukannya Nazri sendiri.
Ini kerana Nazri sudah menjadi wakil rakyat Padang Rengas sejak lima penggal yang lalu, namun baru hari ini melalui cabaran Tun Mahathir untuk berdebat dengannya, beliau menyedari ia memberi rahmat kepada industri pelancongan di kawasan yang diwakilinya.
Maknanya, selama ini tiada apa-apa yang mampu merangsang kedatangan orangramai ke Padang Rengas, meskipun Nazri sebagai Menteri Pelancongan Kebudayaan adalah wakil rakyat selama berpenggal-penggal di situ.
Oleh yang demikian, memandangkan Tahun 2017 adalah Tahun Melawat Pahang dan sambutannya sehingga ini pun terlihat agak suam-suam suku, Nazri sebagai menteri yang bertanggungjawab terhadap industri pelancongan seharusnya mencadangkan pula agar Tun Mahathir mengadakan debat besar-besaran di Pahang.
Tempat pilihan yang sebaiknya adalah di Pekan dan lawan debatnya yang paling afdal tentu saja Ahli Parlimen Pekan yang dalam masa yang sama sellau menggelarkan dirinya sebagai Pahlawan Bugis.
Kalau berdebat dengan Nazri pun mampu meningkatkan kedatangan pelancong ke Padang Rengas, tentu berkali ganda lagi ramai pelancong yang akan datang ke negeri Pahang  jika Pahlawan Bugis sedia untuk berdebat dengan Tun Mahathir.
Menteri Besar Pahang, Adnan Yaakob pasti akan turut gembira jika Nazri dapat menjayakannya.
(ShahbudinHusin 15/03/2017).

0

0

votes
Article Rating
Kongsikan artikel ini


NASIHAT PERCUMA DAN IKHLAS UNTUK PAS, BERGABUNG DENGAN UMNO ADALAH
PILIHAN YANG TERBAIK

Dalam usaha mengekalkan kuasanya, Najib Razak jelas kepingin benar untuk menjalin kerjasama dengan Pas dalam PRU 14 akan datang ini.
Selain menunjukkan banyak sikap lunak, tidak bermusuh, bekerjasama dalam beberapa program dan berkompromi berkaitan Akta 355, dalam lawatan ke Kelantan baru-baru ini, Najib juga mengatakan tidak mustahil wujud kerjasama antara UMNO dan Pas.
Kata beliau, segala kemungkinan boleh berlaku dalam hubungan antara Pas dengan UMNO, namun setakat ini kedua-dua parti akan meneruskan kerja masing-masing tanpa ada kerjasama.
Najib juga dilihat amat berhati-hati dalam mengulas usaha UMNO untuk merampas kembali Kelantan, sebaliknya hanya berkata, “kita akan menampilkan UMNO sebagai parti yang penuh bertanggungjawab dan terbaik supaya rakyat Kelantan akhirnya dapat membuat penilaian.”
Bagaimanapun, kenyataan Najib itu segera dipangkah oleh Naib Presiden Pas yang juga Timbalan Menteri Besar Kelantan, Mohd Amar Nik Abdullah dengan menegaskan, UMNO tetap akan mereka lawan dalam pilihanraya akan datang nanti.
Kata beliau, kerjasama UMNO dengan Pas hanya berkaitan isu agama, negara serta masyarakat dan  bukan melibatkan kerjasama politik.
Dalam pilihanraya, memang kita tetap akan lawan UMNO, tambahnya lagi.
Tetapi itu kata Naib Presiden Pas, lain pula kata-kata yang dilafazkan oleh Presiden Pas sendiri, Hadi Awang.
Dalam video yang kini viral di media sosial yang didakwa diucapkan bulan lalu di Terengganu, Hadi antara lain  membayangkan perlunya kerjasama antara UMNO dengan Pas bagi membolehkan “sifir politik menang-menang” dapat dicapai.
“Sebab itu bagi Terengganu, bagi Kelantan, bagi Kedah, bagi Perak, bagi Selangor,  biar PAS memimpin. Negeri lain UMNO nak lagi bagi ke dia.
“Kalau boleh nak perintah habis, nak telan habis. Tapi mulut kita luas mana nak telan habis? Kita kena ukur dengan saiz kita sendiri. Kita memerlukan satu kerjasama untuk mengekalkan kuasa politik Islam.
“Ini sangat penting. Kita kena sedar. Ini budaya politik matang dan sejahtera yang kita lakukan pada hari ini. Orang UMNO pun selesa. Mereka pun tak mahu tegang, tak mahu berbalah lama. Tak mahu keras. Lembut.
“Lembut inilah kita boleh berdialog. Kita boleh berbincang untuk mencari mana benar, mana salah. Kalau silap kena perbetul…”demikian antara kata-kata Hadi dalam video tersebut.
Lalu, apa pilihan terbaik buat Pas? Ikut seperti kata Hadi atau Mohd Amar?
Dalam konteks Hadi, beliau jelas ingin bekerjasama dengan UMNO dan mengimpikan lima negeri sebagai bayangan untuk digenggam. Mohd Amar pun tentunya akan setuju dengan kerjasama itu jika ia akhirnya memudahkan lagi Pas berkuasa di Kelantan dan beliau boleh kekal lagi sebagai Timbalan Menteri Besar atau akan dinaikkan pangkat sebagai Menteri Besar.
Pendirian Hadi memang tidak jauh berbeza dengan Najib yang menyatakan segala kemungkinan boleh berlaku dalam hubungan kedua-dua parti. Najib tentunya tidak sukar untuk bersetuju jika melalui kerjasama itu, beliau lebih mudah lagi mengekalkan kuasanya sebagai Perdana Menteri dan sekaligus menyingkirkan musuh utamanya, Tun Mahathir Mohamad dalam perhitungan hidup mati PRU 14 akan datang nanti.
Bagi Najib, apalah sangat kuasa di lima negeri itu jika diserahkan kepada Pas melalui formula kerjasama antara kedua parti  kerana yang lebih penting baginya ialah kuasa di pusat dapat dipertahankan dan sekaligus membolehkan ruang bicara di mahkamah dan kamar penjara dapat dielakkannya.
Biar pun Najib dikenali di seluruh dunia sebagai pemimpin kleptokrasi manakala Pas memperjuangkan agama, Pas juga seharusnya sedar mereka adalah parti politik dan pemimpin-pemimpinnya pula adalah orang politik yang tidak terkecuali daripada dahagakan kuasa.
Maka, bekerjasama dengan UMNO adalah pilihan terbaik buat Pas. Lupakanlah Bersatu, PKR atau Pakatan Harapan. Lupakanlah juga untuk bertanding secara sendirian dan menggembleng tenaga dalam perebuatan tiga penjuru.
Impian menguasai lima negeri lebih mungkin dapat dicapai hanya jika Pas bekerjasama dengan UMNO, bukan bersama dengan Pakatan Harapan atau mewujudkan kerjasama lain dengan Bersatu dan PKR. Jika bersendirian, lagilah mustahil untuk menguasai lima negeri itu.
Dengan bekerjasama atau bergabung dengan UMNO, pertandingan PRU 14 akan menjadi satu lawan satu dengan Pakatan Harapan. Pas akan bertanding lebih banyak kerusi di lima negeri sebagaimana disebut Hadi dalam video itu.
Sebagai imbalannya, Pas akan bertanding sedikit kerusi Parlimen untuk membolehkan Najib terus kekal dengan kuasanya. Bagaimanapun, di mana calon Pas atau UMNO bertanding, jentera Pas akan saling bekerjasama dengan jentera UMNO dan BN untuk berlawan dengan Pakatan Harapan.
Sudah tentu, bukan saja lima negeri itu lebih mudah digenggam Pas kerana mendapat sokongan UMNO, bahkan calon kedua-dua parti di kawasan Parlimen majoriti Melayu juga akan mengaut lebih banyak kemenangan lagi kerana gabungan UMNO dengan Pas mampu membentuk penguasaan undi Melayu sekurang-kurangnya sehingga 60 peratus.
Berbanding bertanding sendirian dan membiarkan berlaku pertandingan tiga penjuru, ia sebenarnya lebih berisiko buat Pas. Boleh jadi mereka akan menang banyak kerusi dan boleh jadi juga akan menyebabkan kalah lebih banyak.
Katalah Pas menang banyak kerusi dan BN atau Pakatan Harapan tidak cukup jumlah untuk membentuk kerajaam, ia akhirnya menyebabkan parti itu masih perlu berunding untuk memilih pihak mana yang mereka ingin bergabung. Ia tentu merumitkan dan membuang masa.
Dengan membiarkan berlaku pertandingan tiga penjuru pula, secara kasarnya memang ia memperlihatkan seolah-olah Pas mahu memberi kelebihan kepada UMNO dan BN, tetapi Najib juga boleh melupakan atau membuang terus Pas jika kemenangan besar memihak kepadanya. Ini kerana tiada perjanjian atau sebarang ikatan yang dipersetujui.
Bertanding tiga penjuru lebih mungkin menyebabkan Pas jadi “lebai malang” atau seperti “habis madu sepah dibuang”. Ini kerana bagi Najib, yang penting ialah dapat mengekalkan kuasa, lagi pun tiada rakan yang kekal dalam perebutan kuasa, lebih-lebih jika tiada sebarang perjanjian.
Sebaliknya dengan memetrai kerjasama politik dengan UMNO dan BN dalam keadaan Najib sedang terumbang-ambing sekarang adalah peluang keemasan bagi Pas. Tawar-menawar pasti akan memihak kepada mereka dan dapat memerintah lima negeri adalah “rahmat besar amat yang amat bodoh”  untuk ditolak oleh Pas.
Sebagai parti politik dan bukan gerakan tabligh, cerahnya masa depan Pas ialah bersama UMNO dan BN, bukan bekerjasama dengan Bersatu atau PKR, dan bukan juga dengan bertanding sendirian. Lupakanlah soal salah laku atau imej kleptokrasi yang melingkari Najib, lagi pun bila sudah sama-sama menang nanti, bolehlah Pas lebihkan masa memberi nasihat, bimbingan atau usrah kepada Perdana Menteri dan seluruh rakan-rakan pemimpin dalam UMNO.
Kepada Pas, segera dan jangan buang masa lagi untuk bekerjasama dengan UMNO dan BN kerana peluang terbaik untuk mereka sedang terhidang di depan mata. Peluang terbaik ini pula tidak mungkin selalu menjelma.
Kali ini, saya beri khidmat nasihat ikhlas dan percuma untuk Pas.
(ShahbudinHusin 14/03/2017).

0

0

votes
Article Rating
Kongsikan artikel ini


BERSATU SERTAI PH – SATU KEPUTUSAN TEPAT DAN MEMUDAHKAN LAGI PAS
BERGABUNG DENGAN UMNO

Walaupun agak terlewat dan telah membazirkan banyak masa sebelum ini, Bersatu akhirnya telah membuat satu keputusan yang tepat iaitu secara rasmi menyertai Pakatan Harapan.
Dengan keputusan tersebut yang diumumkan semalam, Pakatan Harapan secara automatik akan menjadi sebuah gabungan yang kukuh dan mantap yang dianggotai empat parti iaitu PKR, DAP, Amanah serta Bersatu bagi melawan BN dalam pilihanraya akan datang.
Dalam mesyuarat semalam, sebenarnya ada dua keputusan penting yang dibuat oleh Bersatu. Pertama, membuat keputusan sebulat suara menyertai Pakatan Harapan dan kedua, menangguhkan sebarang hubungannya dengan Pas sehingga parti  Islam itu benar-benar ada pendirian yang jelas tentang haluan yang mahu ditujunya.
Ini bermakna, selepas ini tiada lagi ceramah bersama antara Bersatu dengan Pas dan rundingan untuk bekerjasama yang diketuai oleh Muhyiddin Yassin dan Tuan Ibrahim Tuan Man yang sudah bertemu beberapa kali, turut dihentikan.
Sebelum ini, Pas sentiasa berdolak-dalik dan tiada ketentuan mengenai pendiriannya. Sekejap mahu bekerjasama dengan Bersatu, tetapi sekajap kemudian mengatakan tidak mahu bekerjasama dengan mana-mana parti yang ada hubungan dengan DAP dan Amanah.
Sekejap mahu berlawan dan ingin menumbangkan BN, sekejap yang lain macam seronok sedondon, sama-sama berjubah putih dan duduk sepentas dengan pemimpin-pemimpin UMNO.
Muslimat Pas pun nampak bukan main seronok dapat berselfie dengan Najib, jauh lebih ceria berbanding bertemu pemimpin mereka sendiri.
Pemimpin-pemimpin Pas pula seperti ada dua kelompok yang sengaja dicipta di mana satu pihak sedia berunding dan duduk semeja dengan Bersatu, manakala satu pihak yang lain kerjanya asyik membelasah dan mencerca Tun Mahathir Mohamad saja.
Dalam keadaan begitu, jika Bersatu terus juga merundingkan hubungan kerjasama dengan Pas, segala-galanya akan nampak celaru dan tiada berkesudahan dan membuang masa sedangkan tarikh pilihanraya makin hari makin hampir detik ketibaannya.
Maka, dengan menyertai Pakatan Harapan dan menangguhkan hubungannya dengan Pas, Bersatu bukan saja boleh merundingkan soal pembahagian kerusi pilihanraya dengan aman dan selesa, malah sudah boleh memulakan gerak kerja secara bersama dengan segera.
Yang penting, Pakatan Harapan kini sudah boleh menampilkan dirinya sebagai alternatif untuk sebuah kerajaan baru bagi menggantikan BN. Meskipun hanya dianggotai empat parti, tetapi Pakatan Harapan adalah menyeluruh merangkumi perjuangan semua kaum yang ada di negara ini.
Dari segi perjuangan untuk Melayu saja misalnya, berbanding BN yang hanya ada UMNO, sebaliknya keempat-empat parti dalam Pakatan Harapan boleh disertai dan dijadikan wadah perjuangan oleh orang-orang Melayu.
Rakyat selepas ini akan melihat hanya Pakatan Harapan dan BN sebagai pilihan untuk menerajui kerajaan. Jika mahu negara diselamatkan, pilihan adalah Pakatan Harapan. Kalau mahu kleptokrasi terus berleluasa, undilah UMNO dan BN.
Apa akan jadi kepada Pas?
Bagi Pas, terserah kepada mereka untuk membuat pilihan. Jika Pas masih mahu bersama dalam perjuangan untuk sama-sama menumbangkan UMNO dan BN, mereka mungkin boleh menulis surat mengenai hasrat itu kepada Pakatan Harapan dan Bersatu atau PKR barangkali boleh menjadi jambatannya.
Tetapi, berdasarkan sikap keras Pas menolak DAP dan Amanah secara berterusan, nampaknya mustahil untuk parti itu mahu bersama-sama dengan Pakatan Harapan.
Demi ego, bersendirian adalah salah satu pilihan bagi Pas untuk meneruskan perjuangan. Namun, dengan bersendirian, Pas tidak boleh lagi dianggap mahu menumbangkan UMNO dan BN atau mengamalkan perjuangan untuk amar makruf, nahi mungkar. Tujuannya boleh jadi untuk memberi keselesaan kepada Najib untuk kekal berkuasa.
Bagaimanapun, Pas juga harus ingat bahawa dengan bersendirian dan tersepit di antara perlawanan antara gajah dengan gajah, tentulah mustahil kambing tiba-tiba boleh muncul sebagai pemenangnya.
Lagi pun, dengan hanya mahu bertanding 70 kerusi Parlimen dan tidak mungkin berupaya menubuhkan kerajaan, hanya pentaksub dan golongan walaun saja yang akan terus memberi undi kepada Pas.
Bagi pengundi yang rasional dan berfikir tentang masa depan, mereka akan menganggap hanya membuang masa saja memberi undi kepada parti yang tidak mungkin membentuk kerajaan.
Bermakna, bersendirian tiada masa depan, tetapi mahu menyertai Pakatan Harapan nampak mustahil kerana ada DAP dan Amanah di dalamnya.
Maka, pilihan terbaik bagi Pas, di sebalik keputusan Bersatu menyertai Pakatan Harapan ini ialah dengan mereka segera bergabung dengan UMNO dan BN untuk menjadi tongkat penyelamat kepada masa depan Najib yang sedang terumbang-ambing dan hampir kelemasan sekarang ini.
Kecil tapak tangan, pasti nyiru Najib tadahkan untuk menyambut kedatangan Pas itu.
(ShahbudinHusin 15/03/2017).

0

0

votes
Article Rating
Kongsikan artikel ini


LUPAKAN SAJA HASRAT MAHU TUBUH PARTI BARU

Kedua-dua mereka ini, Ezam Mohd Nor dan Khairuddin Abu Hassan pernah menyertai Bersatu sebelum ini, tetapi tidak lama kemudian bertindak keluar daripada parti itu.
Ezam memberi alasan berbuat demikian kerana ingin menumpukan kepada NGO anti rasuah yang sedang diterajuinya iaitu Hisbah Centre For Reform yang berpusat di Jakarta, Indonesia.
Khairuddin pula memberi alasan kerana ingin menumpukan perhatian menyelesaikan beberapa kes mahkamah yang melibatkan dirinya dan tidak mahu kes-kes itu menjejaskan nama baik Bersatu jika dibicarakan nanti.
Okay, kita memang menghormati dan mengkagumi pendirian mereka itu. Nampak macam ada pendirian dan begitu mementingkan kewibawaan.
Alih-alih kini dikhabarkan kedua-duanya sedang merancang untuk menubuhkan sebuah parti baru dan mahu bertanding dalam pilihanraya akan datang ini.
Ezam dilaporkan mahu bertanding di Pekan, Pahang yang kini diwakili oleh Najib Razak, sementara Khairuddin menyasarkan mahu bertanding di Titiwangsa yang sekarang Ahli Parlimennya adalah Johari Abdul Ghani, Menteri Kewangan Kedua.
Apa cerita ni beb, belum pun parti lulus lagi tapi siang-siang dah berani sebut kawasan mana mahu bertanding?
Apa agenda sebenarnya ni?
Kepada Ezam, kenapa sekarang mahu tubuh parti baru dan bertanding dalam pilihanraya sedangkan sebelum ini keluar Bersatu kerana ingin menumpukan kepada agenda melawan rasuah?
Sudah selesaikan agenda memerangi rasuah bersama Hisbah?
Begitu juga kepada Khairuddin, sudah selesaikah segala kes-kes yang sedang dihadapi di mahkamah, maka tiba-tiba mahu menubuhkan parti baru dan bertanding dalam pilihanraya?
Jika kes-kes mahkamah sebelum selesai, tidak bimbangkah nanti parti baru itu terjejas namanya bila perbicaraan diadakan?
Sejujurnya Pakatan Harapan sekarang ini, setelah Bersatu memutuskan akan menyertainya secara rasmi, sudah menjadi gabungan yang cukup ampuh dan kuat untuk menggegar dan menumbangkan Najib, UMNO dan BN.
Tidak perlunya lagi ditubuhkan parti baru, sebaliknya lebih baik berikan saja sokongan kepada Pakatan Harapan untuk memenuhi impian menukar kerajaan yang kini menjadi dambaan majoriti rakyat Malaysia.
Menubuhkan parti baru, lebih-lebih lagi dengan awal-awal menyebut kawasan mana yang mahu ditandingi, mungkin hanya menimbulkan tafsiran kedua-dua mereka itu ada agenda lain yang mahu dicapai dan sudah pudar kekentalan dalam perjuangan mahu menyingkirkan Najib sebagaimana sebelum ini.
Oleh itu, lupakan sajalah…
(ShahbudinHusin 15/03/2017)

0

0

votes
Article Rating
Kongsikan artikel ini


AKTA 355 – SUDAH ADA UMNO, BUAT APA LAGI PAS HARAPKAN SOKONGAN PH DAN
BERSATU?

Sidang Parlimen penggal pertama tahun 2017 ini sudah masuk minggu yang kedua, tetapi sehingga ini belum ternampak lagi tanda-tanda bahawa pindaan rang undang-undang Akta Mahkamah Syariah (bidang kuasa jenayah) 1965 atau lebih dikenali dengan Akta 355 akan diberi ruang atau tidak untuk dibentang dan dibahaskan.
Segala-galanya masih terawang-awangan dengan pihak kerajaan selalu saja memberi alasan tidak cukup masa atau ada usul lain yang perlu diutamakan terlebih dahulu.
Dalam masa yang sama, Pas melalui Hadi Awang yang diberi ruang mengemukakan cadangan pindaan itu melalui usul persendirian, lebih sibuk ke sana dan ke mari mencari sokongan, manakala beberapa pihak yang membantah dengan lancang akan dilemparkan dengan pelbagai tuduhan serta cercaan.
Sejak awal lagi pindaan kepada Akta 355 ini terlihat sangat pelik. Sebagai kerajaan, tanggungjawab meminda sebarang rang undang-undang adalah terletak di tangan mereka, bukan di pihak parti pembangkang.
Tetapi dalam Akta 355 ini, ia diserahkan kepada Hadi untuk membentangkannya sebelum ia akan diambil alih oleh kerajaan. Sudah tentu penyerahan kepada Pas itu dengan janji bahaw Ahli-Ahli Parlimen UMNO dan BN akan memberi sokongan kepadanya.
Menyerahkan kepada Pas mengemukakan usul meminda Akta 355 hakikatnya tidak lari daripada motif politik Najjb Razak untuk mengikat Pas agar lebih dekat dengannya. Najib yang sebelum ini secara terbuka menolak hudud, kini menawarkan Akta 355 sebagai kompromi untuk bersahabat dengan Pas berikutan kedudukannya kian terancam, selain diri dan keluarganya diselimuti skandal kewangan, kemewahan dan pembaziran yang berterusan.
Dengan ditawarkan Akta 355, Pas bukan saja semakin intim dengan Najib dan UMNO, malah tidak banyak lagi bercakap mengenai hudud. Jika dulu, ketika bersama Pakatan Rakyat, Pas menggantikan hudud dengan konsep negara kebajikan, kini setelah berdakap mesra dengan Najib dan UMNO, hudud sekali lagi ditukar dengan perjuangan Akta 355.
Banyak pihak enggan menyokong Akta 355, bukan saja kerana ia lebih bermotif politik, tetapi juga kerana dianggap bercanggah dengan Perlembagaan Persekutuan.
Motif politik itu lebih jelas apabila Akta 355 ini merupakan satu-satunya rang undang-undang yang dibentangkan di padang awam terlebih dahulu sebelum ia di bawa ke Parlimen. Sebelum ini, sudah dua kali Akta 355 dipinda oleh kerajaan dan oleh kerana ia dibawa oleh wakil kerajaan, tidaklah ia menjadi kecoh hingga ke seluruh alam.
Akta-akta lain yang memerlukan pindaan biasanya akan terus dibawa ke Parlimen untuk dibentang, dibahas dan diundi. Kalau pun kecoh dan panas, ia hanya dalam Parlimen saja dan oleh kerajaan menguasai majoriti, selalunya tidak banyak masalah timbul untuk meluluskannya.
Motif politik juga terserlah apabila DAP yang membantah lebih banyak diperbesar-besarkan, selain sokongan Ahli-Ahli Parlimen Islam daripada Pakatan Harapan dan Bersatu sentiasa didambakan.
Sebarang bantahan atau nada yang berlainan daripada blok pembangkang sentiasa saja membangkitkan kemarahan Pas dengan melabelkan mereka sebagai menolak Islam dan menidakkan hukum-hukum Tuhan.
Tetapi, MCA, MIC dan Gerakan yang membantah Akta 355 dan mengancam mahu meletakkan jawatan tidak pernah sama-sekali menjadi isu besar bagi Pas. Begitu juga dengan pendirian Ahli-Ahli Parlimen Sarawak yang menolak keras pindaan itu, Pas sebaliknya hanya mendiamkan diri saja.
Jika dilihat daripada awal, oleh kerana pindaan Akta 355 ini difahami merupakan kompromi antara Pas dengan kerajaan, sepatutnya sama ada blok pembangkang menyokong atau tidak bukanlah masalah besar.
Setelah ditolak  6 Ahli Parlimennya yang menyertai Amanah dan seorang menyertai PKR, Pas kini mempunyai jumlah Ahli Parlimen seramai 14 orang.
BN pula, berdasarkan keputusan PRU 2013, mempunyai jumlah wakil di Parlimen seramai 133 orang. Bermakna, sokongan Ahli Parlimen BN campur dengan wakil rakyat Pas, sudah pun memadai untuk membolehkan pindaan Akta 355 itu diluluskan.
Dalam hal ini, Pas seharusnya tidak memperdulikan sama ada Pakatan Harapan atau Bersatu mahu memberi sokongan atau pun tidak. Yang wajib ditekankan oleh Pas, lebih-lebih lagi disebabkan pindaan itu merupakan kompromi  antara Pas dengan UMNO dan kerajaan, ialah memastikan Najib dapat membuktikan semua wakil rakyat BN memberi sokongan yang mutlak.
Kiranya sebelum ini Akta 355 telah dipinda sebanyak dua kali dengan tiada kekecohan dan semua Ahli Parlimen BN menyokongnya, apakah sekarang ini Najib begitu lekeh sehingga tidak mampu mendapatkan sokongan yang serupa?
Yang perlu Pas cabar dan tagih untuk menyokong atau tidak bukannya PKR, DAP, Amanah dan Bersatu, tetapi wakil-wakil BN di Parlimen melalui pengaruh, kedudukan dan kewangan maha hebat daripada sang Perdana Menteri yang bernama Najib.
Itu pun jika Pas benar-benar ikhlas mahu memperkasakan Mahkamah Syariah dan bukan berpolitik bersama Najib dan UMNO dengan berselindung di sebalik nama agama dan Akta 355.
(ShahbudinHusin 16/03/2017).

0

0

votes
Article Rating
Kongsikan artikel ini


NAJIB HARUS BANGGA DENGAN KEBERANIAN NAZRI, SEGERA UMUMKANNYA MEWAKILI
UMNO, KERAJAAN

Sebagai menteri kanan dan telah menganggotai kabinet sejak era Tun Mahathir Mohamad lagi, kekecewaan Nazri Aziz tentunya dapat difahami apabila UMNO dan kerajaan seperti mahu menjarakkan diri daripada dikaitkan dengan debat yang disertainya pada 25 Mac depan nanti.
Kata Menteri Pelancongan dan Kebudayaan itu, beliau pun keliru apabila UMNO dan kerajaan mengatakan beliau tidak mewakili mereka sedangkan pembangkang menganggapnya mewakili kerajaan.
Senang saja, saya mewakili pengundi Padang Rengas kerana saya adalah Ahli Parlimen Padang Rengas, kata Nazri seakan-akan memilih jalan tengah.
Debat antara Nazri Aziz dengan Tun Mahathir, jika tidak dibatalkan pada saat-saat akhir, akan diadakan pada 25 Mac ini, jam 3.00 petang di MRSM Sultan Azlan Shah, Padang Rengas, Perak.
Meskipun tajuk dan isi perdebatan ialah berkaitan isu-isu yang melingkari Perdana Menteri, UMNO dan kerajaan seperti 1MDB, dana RM2,600 juta, hutang RM55 bilion untuk landasan keretapi Pantai Timur, skandal BMF dan lain-lain, keberanian Nazri menyahut cabaran Tun Mahathir untuk berdebat nampaknya langsung tidak dihargai.
Menteri Kewangan Kedua, Johari Abdul Ghani awal-awal lagi mengatakan penyertaan Nazri dalam debat itu tidak mewakili kerajaan.
Ketua Penerangan UMNO, Annuar Musa juga menolak Nazri sebagai mewakili UMNO dalam debat tersebut dengan alasan ia tidak pernah dibincangkan di peringkat parti.
Kata Annuar lagi, penglibatan Nazri adalah atas kapasiti peribadinya.
Daripada satu segi, meskipun tidak dianggap mewakili UMNO dan kerajaan, Nazri adalah satu-satunya pemimpin UMNO dan menteri yang berani berdebat dengan Tun Mahathir.
Yang lain-lain seperti Salleh Said Keruak, Rahman Dahlan, Azalina Othman Said atau Tengku Adnan Tengku Mansor, walaupun mereka juga kerap mengeluarkan kenyataan mengkritik Tun Mahathir, tetapi keberanian mereka hanyalah sekadar berani bercakap di depan mikrofon yang dihadiri media atau penyokong sendiri saja.
Mereka itu sama saja seperti Najib, kalau bercakap secara sehala bukan main lagi lagaknya, tetapi langsung tidak berani memunculkan diri dalam program NothingToHide, meskipun ia diadakan di PWTC yang merupakan bangunan milik UMNO sendiri.
Sebab itu, keberanian Nazri untuk berdebat dengan Tun Mahathir sekurang-kurangnya haruslah dihargai kerana beliau satu-satunya pemimpin UMNO dan kerajan yang berani tampil secara berdepan dengan musuh utama Najib semata-mata untuk mempertahankan Perdana Menteri.
Di sebalik dilabel pengecut dan tidak berani bersemuka dengan Tun Mahathir, Najib setidak-tidaknya dapat menebus gelaran yang memalukan dirinya itu jika beliau dapat segera mengumumkan bahawa penyertaaan Nazri dalam debat pada 25 Mac nanti adalah mewakili UMNO dan kerajaan.
Najib harus berbangga dengan  Nazri serta memberi pengiktirafan atas keberanian menteri kabinetnya itu.
Dengan adanya mandat mewakili UMNO dan kerajaan juga, Nazri juga tentunya lebih bersemangat dan akan tampil dengan penuh yakin bersama hujah-hujahnya dalam debat itu nanti.
Ayuh Najib…segeralah tampil memberikan pengiktirafan kepada Nazri dan jangan biarkan beliau keseorangan, lemah semangat dan hanya disokong oleh penyokong-penyokongnya dari Padang Rengas saja.
(ShahbudinHusin 16/03/2017).

0

0

votes
Article Rating
Kongsikan artikel ini


EZAM SAH TUBUH PARTI BARU

1. Ya.Kami akan tubuhkan sebuah parti baru. Parti Bebas Rasuah. Sebuah parti yang akan berjuang kearah satu matlamat – memerangi rasuah dan hanya rasuah habis-habisan. Parti ini berbentuk sebuah parti dengan satu objektif sahaja.( a one single objective party)
2. Tumpuan parti ini bukan kepada pembentukan kuasa sepertimana kebiasaan parti2 politik lain. Tumpuan parti ini  ialah kepada proses penyalahgunaan kuasa (abuse of power) bukan kepada proses pembentukan kuasa.
3. Oleh yang demikian parti ini akan terus menjadi sebuah parti yang kecil.Parti kecil yang fokus kepada satu isu. (An issue based party). Parti akan hilang tumpuan kepada isu apabila ia menjadi besar.Parti yang besar juga akan menyebabkan ianya tertumpu kepada perebutan kuasa. Justeru, Parti ini tidak boleh dan tidak akan menjadi parti besar.
4. Sejarah dunia banyak menyaksikan kejayaan beberapa parti yang terus kekal kecil dan kekal komited kepada hanya satu objektif. Kejayaan parti seperti ini bukan diukur kepada berapa orang Perdana Menteri yang dilahirkan parti itu tetapi berapa Perdana Menteri yang gugur kerana fokus parti kecil kepada isu besar negara.
5. Apakah isu besar Malaysia hari ini? Seluruh dunia tahu ianya berkisar soal rasuah dan salahguna kuasa. Puluhan billion sudah dilesapkan oleh pencuri2 yang dilindungi oleh Perdana Menteri dan isteri. Ratusan billion lagi akan lenyap dari khazanah negara sekiranya kita tidak bangkit dan fokus menumbangkan PM ini yang kerjanya setiap hari adalah mencuri dan melindungi pencuri. Ini bukan kesah dongeng. Serata dunia kes kecurian besar2an ini didedahkan. Hanya d Malaysia kes ini ditutup kerana dasar kerajaan Najib adalah dasar melindungi pencuri. Dalam bahasa moden ianya disebut kerajaan kleptokrat.
6. Tanggungjawab kita untuk bangkit menentang kejahatan ini. Kami tubuhkan parti ini atas rasa tanggungjawab ini.Justeru ianya bukan soal politik. Ianya persoalan tanggungjawab kita kpd negara tercinta ini.
Tanggungjawab ini juga bertitik tolak daripada firman Allah swt didalam AlQuran.
 (فَلَوْلَا كَانَ مِنَ الْقُرُونِ مِنْ قَبْلِكُمْ أُولُو بَقِيَّةٍ يَنْهَوْنَ عَنِ الْفَسَادِ فِي الْأَرْضِ إِلَّا قَلِيلًا مِمَّنْ أَنْجَيْنَا مِنْهُمْ ۗ وَاتَّبَعَ الَّذِينَ ظَلَمُوا مَا أُتْرِفُوا فِيهِ وَكَانُوا مُجْرِمِينَ)
[Surat Hud 116]
Maka sepatutnya ada di antara umat yang telah dibinasakan dahulu daripada kamu itu, orang-orang yang berkelebihan akal fikiran yang melarang sesama mereka dari perbuatan-perbuatan jahat di muka bumi tetapi sayang! Tidak ada yang melarang melainkan sedikit sahaja, iaitu orang-orang yang Kami telah selamatkan di antara mereka. Dan org2 yang tidak melarang itu ialah kerana mrk menitik beratkan segala kemewahan yang diberikan kepada mereka dan menjadilah mereka orang-orang yang berdosa.
7. Kami tidak mahu termasuk golongan orang2 yang berdosa seperti didalam firman Allah itu. Maka kami bertekad menjadi kelompok yang akan memerangi mereka yang melakukan kejahatan. Saya sendiri akan mengetuai perjuangan ini berdepan dengan Najib dimana sahaja beliau bertanding. Dato Seri Khairudin telah nyatakan kesediaan bersama memimpin parti ini dan sedia berdepan dengan menteri yang bertanggungjawab menjaga hal ehwal kewangan negara.
8. Fokus kami ialah kepada Kementerian Kewangan kerana disinilah lubuk kejahatan salahguna kuasa. 1MDB dan SRC hanya sebahagian daripadanya. Jauh lebih besar adalah kejahatan yang berlaku dimana kesemua tender kerajaan diputuskan di Kementerian Kewangan dimana hanya Menteri Kewangan yang boleh mempengerusikan dan meluluskannya. Parti baru ini akan fokus dan membongkar lubok kejahatan salahguna kuasa ini.
9. Inilah komitmen parti baru ini. Saya, Khairudin dan beberapa lagi aktivis yang pernah merengkok di penjara didalam perjuangan melawan rasuah akan mempeloporinya. Kami akan dan sedia bekerjasama dengan sesiapa sahaja yang berjuang melawan kejahatan ini.
10. Maklumat khusus parti, nama, protem dll akan kami kongsikan setelah segala urusan berkaitan dengan Pendaftar Pertubuhan selesai. Insha Allah.
11. Hanya kepada Allah kami berazam dan bertawakkal.
Sekian.
MOHAMAD EZAM MOHD NOR
Jumaat, 17.3.17 bersamaan 18 JamadilAkhir 1438H

0

0

votes
Article Rating
Kongsikan artikel ini


KJ CABAR NAJIB?

Khairy Jamaluddin atau KJ mahu BN memperolehi sekurang-kurangnya 51 peratus undi popular, selain majoriti undi elektoral dalam PRU 14 akan datang agar dapat mentadbir negara dengan mandat yang kukuh.
Ketua Pemuda UMNO itu berkata, langkah tersebut adalah perlu supaya tidak wujud pertikaian di Dewan Rakyat mengenai pihak mana yang lebih layak menubuhkan kerajaan dan mentadbir negara.
“Kita tahu dalam sistem demokrasi, parti yang mempunyai kerusi majoriti adalah berhak untuk menubuhkan kerajaan.
“Tetapi bagi saya, selain memperolehi kerusi majoriti, BN juga perlu kejar undi popular kerana tidak mahu ada yang pertikaikan kemenangan itu…jika kita boleh dapat 51 peratus undi popular, itu bermakna kita sudah menang,” katanya yang juga Menteri Belia dan Sukan.
Saranan KJ itu sememangnya sesuatu yang logik dan relevan bagi mana-mana kerajaan. Sebelum ini undi elektoral yang dimenangi BN tidak pernah terpisah daripada undi popular, kecuali bagi pilihanraya 2013 yang lalu di mana BN buat pertama kalinya dipimpin oleh Najib Razak.
Dalam pilihanraya tersebut, walaupun BN menang 133 kerusi Parlimen mengalahkan Pakatan Rakyat yang mendapat 89 kerusi, tetapi undi popularnya hanyalah 47 peratus berbanding 52 peratus oleh pihak lawan.
Ia mencetuskan tanggapan bahawa rakyat atau pengundi pada pilihanraya 2013 lalu memang ingin menolak dan menyingkirkan Najib, UMNO dan BN, cuma ia terhalang oleh sistem pilihanraya yang negara kita amalkan.
Lanjutan daripada itu, sebelum Anwar di penjara dahulu, beliau ada mengingatkan bahawa sekiranya pakatan pembangkang mahu menumbangkan UMNO dan BN, perolehan undi popular mesti ditingkatkan kepada sekurang-kurangnya 60 peratus yang sekaligus memungkinkan jumlah kerusi yang mencukupi bagi pembentukan sebuah kerajaan baru.
Dalam konteks saranan KJ itu, siapakah yang lebih tercabar untuk mencapainya?
Parti-parti komponen BN yang bertanding bersama jentera pilihanraya mereka atau Najib sendiri yang sarat dengan pelbagai masalah, isu dan beban menyusahkan rakyat?
Mampukah BN mencapai matlamat seperti yang disarankan oleh KJ selagi Najib masih ada sebagai Perdana Menteri?
Jika dalam pilihanraya 2013 pun BN hanya dapat undi popular sebanyak 47 peratus sedangkan ketika itu belum timbul isu 1MDB, derma RM2,600 juta serta Tun Mahathir Mohamad masih bersama UMNO, mampukah Najib diterima dengan lebih baik oleh pengundi di pilihanraya akan datang dalam keadaan segala-galanya sudah jauh berbeza berbanding pilihanraya lalu?
Adakah dalam hal ini, KJ secara tersiratnya sedang mencabar dan menekan Najib untuk menyedari reputasinya sebagai Perdana Menteri yang kian merosot secara realiti di depan mata dan dalam masa yang sama keperluan BN untuk mencapai kemenangan dengan lebih baik juga merupakan suatu tuntutan yang tidak boleh lagi untuk dikompromi?
(ShahbudinHusin 17/03/2017).

0

0

votes
Article Rating
Kongsikan artikel ini


AMBOI…DAH ADA KAWAN BAHARU, SAMPAI TAK KISAH HILANG KAWAN LAMA!!

Timbalan Perdana Menteri, Ahmad Zahid Hamidi berkata, kerajaan memutuskan untuk membentangkan sendiri pindaan Akta 355 pada sidang Parlimen kali ini.
Kata beliau, perkembangan itu memperlihatkan kerjasama kerajaan BN dengan ‘rakan baharu’ yang pernah menjadi musuh politik untuk sama-sama memelihara kesucian agama Islam dan kedaulatan bangsa Melayu tanpa menjejaskan kepentingan agama serta bangsa lain.
“Insya Allah dengan doa untuk kita menyatukan orang-orang Melayu, biarlah  kita kehilangan segelintir ‘kawan’ kita tapi kita akan dapat ‘kawan baharu’ yang kumpulannya lebih besar akan bersama-sama kita.
“‘Kawan baharu’ kita ini mungkin dulu musuh politik kita tapi mereka telah faham untuk sama-sama tangani masalah bersama (berkaitan agama Islam) dengan tidak mengenepikan agama lain,” ujarnya lagi.
Amboi…UMNO dan BN sampai dah tak kisah hilang kawan lama semata-mata kerana sudah ada ‘kawan baharu’ yang mahu bersamanya.
Dengan Zahid membuat perakuan bahawa ‘kawan baharu’ itu lebih besar kumpulannya, sudah  tentu hubungan itu akan dimanfaatkan tidak sekadar untuk Akta 355 saja, bahkan juga untuk perhitungan mengekalkan kuasa dalam pilihanraya.
Dalam hal ini, tidaklah sukar sebenarnya untuk mengenalpasti siapa ‘kawan baharu’ yang dimaksudkan Zahid Hamidi itu.
Ia tentunya tidak lain ialah Pas yang sebelum ini diberi laluan membentangkan usul persendirian berkaitan pindaan Akta 355, meskipun mengikut amalan biasa, sebarang pindaan berkaitan apa juga rang undang-undang akan dibawa sendiri oleh wakil kerajaan yang sedang memerintah.
Secara tidak langsung Zahid mengesahkan Pas kini adalah ‘rakan baharu’  bagi UMNO dan BN.
Umpama kata pepatah, “sudah dapat gading bertuah, tanduk tidak berguna lagi,” UMNO dan kerajaan kini seperti tidak kisah lagi dengan kehilangan kawan lama yang tidak setuju dengan pindaan Akta 355 itu.
Ini kerana seperti yang yang disebut Zahid, “biarlah kita kehilangan segelintir kawan kita, tetapi kita akan dapat ‘kawan baharu’ yang kumpulannya lebih besar akan bersama-sama kita.”
Sekali lagi, tidaklah juga sukar menelah siapa kawan lama yang bakal ditinggalkan itu. Ia tentunya antara lain ialah MCA, MIC, Gerakan dan komponen dari Sarawak yang terang-terang menentang Akta 355 kerana beranggapan ia laluan awal kepada perlaksanaan hudud, selain bertentangan dengan Perlembagaan Persekutuan.
Benarkah UMNO dan BN sanggup kehilangan kawan lama yang sudah sekian lama bersama mereka demi menatang ‘kawan baharu’ yang dianggap lebih besar lagi kumpulannya?
Benarkan Pas lebih besar dan lebih bernilai kepada UMNO dan BN berbanding gabungan MCA, MIC, Gerakan serta komponennya di Sarawak?
Apakah ini membuktikan UMNO dan BN benar-benar mahu menghadapi PRU 14 akan datang dengan semata-mata bergantung kepada pertolongan  daripada Pas saja?
Bagaimana Pas mahu mengelak lagi daripada dikaitkan ada hubungan dengan UMNO dan BN?
(ShahbudinHusin 18/03/2017).

0

0

votes
Article Rating
Kongsikan artikel ini


JIKA BUKAN MENGETUAI KERAJAAN SELANGOR, ADAKAH PAS AKAN TUNGGU MUKTAMAR
JUGA UNTUK TENTUKAN HUBUNGAN DENGAN PKR?

Berikutan keputusan Bersatu untuk menyertai Pakatan Harapan di tengah-tengah parti itu turut mengadakan rundingan mencari titik pertemuan ke arah kerjasama dengan Pas, hubungan kedua-dua parti itu sekarang ini bolehlah dianggap sudah berakhir.
Presiden Pas, Hadi Awang berkata, berakhirnya hubungan dengan Bersatu itu berikutan pendirian Pas tidak mahu bekerjasama dengan mana-mana pihak yang ada hubungan dengan DAP dan Amanah.
Secara rasminya bermakna tiada lagi kerjasama jika itulah keputusan Bersatu (menyertai Pakatan Harapan), tegas beliau.
Timbalan Presiden Pas, Tuan Ibrahim Tuan Man pula memberitahu, kedudukan parti itu berhubung kerjasama dengan Bersatu akan diputuskan dalam satu mesyuarat yang akan diadakan sebelum Muktamar Pas yang dijadual pada April depan.
Bermakna, sebelum Muktamar Pas yang akan diadakan di Kedah pada 28 April nanti, segala-galanya mengenai hubungan parti itu dengan Bersatu akan diletakkan titik muktamadnya.
Bagaimanapun, lain pula ceritanya berkenaan hubungan Pas dengan PKR. Meskipun PKR sudah lama menyertai Pakatan Harapan yang bermakna parti itu lebih dulu ada hubungan dengan DAP dan Amanah berbanding Bersatu, tetapi Pas hanya akan menentukan hubungannya dengan PKR dalam muktamarnya nanti.
Itu pun, dalam muktamar itu nanti, belum tentu Pas akan memutuskan terus hubungannya  dengan PKR, boleh jadi juga hubungan akan diteruskan dengan alasan menghormati mandat rakyat yang dibuat  pilihanraya 2013 lalu.
Kenapa dengan Bersatu, Pas begitu cepat mahu meletakkan kata putus, manakala dengan PKR seperti cuba dilambat-lambatkan.
Kiranya PKR bukan mengetuai kerajaan negeri Selangor dan beberapa pemimpin Pas pula tidak memegang jawatan penting, daripada EXCO, pegawai agama di syarikat berkaitan kerajaan hinggalah kepada jawatan ketua kampung, adakah Pas akan menunggu sehingga muktamar juga untuk membuat penentuan tentang hubungannya dengan PKR?
Jangan marah ya…tanya saja?
(ShahbudinHusin 18/03/2017).

0

0

votes
Article Rating
Kongsikan artikel ini


7 TAHUN, LEBIH 70 TRAGEDI – SANGGUPKAH JIKA LEBIH BANYAK MENIMPA KITA?

Tidak tahu siapa yang begitu rajin menyenaraikan perkara-perkara di bawah ini. Tetapi ia memang menjadi tular di media sosial dan grup Whatsapp sejak semalam lagi.
Namun, hakikatnya inilah senarai tragedi yang berlaku dalam negara sejak Najib Razak menjadi Perdana Menteri. Terima kasih kepada mereka yang rajin menyenaraikannya, juga tidak lupa menyebarkannya bagi memberi kesedaran yang lebih meluas kepada pengundi semua.
Bermakna, hanya dalam tempoh 7 tahun Najib berkuasa, lebih 70 tragedi berlaku di depan mata kita.
1. Misteri kehilangan MH370
2. Pesawat MH17 ditembak jatuh
3. Pencerobohan di Lahad Datu
4. Gempa bumi di Sabah
5. Banjir terbesar sejak 30tahun
6. Cuaca panas( Elnino)
7. Jerebu terburuk dalam sejarah
8. MT Jaoquim dirampas
9. MT Orkim Harmony dirampas
10. MT Ai Maru yang ditawan lanun
11. MT Oriental Glory dirampas sekumpulan lanun
12. Kes pembunuhan Pengasas Ambank Hussein Ahmad Najadi
13. Kes pembunuhan Kevin Morais
14. Skandal 1MDB ( laporan PAC m/s 76 nyatakan Hutang 1mdb kini mencecah 53 Billion )
15. Menghapuskan DEB ( Dasar Ekonomi Baru )
16. Kes lebih RM100 juta Kementerian Belia dan Sukan
17. Kes pembelian hartanah oleh MARA di Australia
18. Curi 2.6Billion dan di masukkan kedalam akaun peribadi
19. Perlaksanaan GST sebelum SST dimansuhkan.
20. Kehilangan majoriti 2/3 di Parlimen
21. Perlantikan Paul Stadlen oleh kerajaan
22. Banyak Kilang tutup dan berpindah.
23. Dikaitkan dgn individu bernama Jho Low
24. Dilihat rapat dengan Peter Sondakh
25. Tidak Mampu berbuat sesuatu ketika ringgit jatuh terok
26. Menaikkan Harga Minyak
27. Peningkatan hutang negara dan hutang isi rumah sehingga Mencecah RM847Billion
28. Penghapusan subsidi bahan api, gula, dan beberapa lagi
29. Isu projek ‘Global Strategic Communication Campaign’
30. Isu Lynas di Pahang
31. Skandal NFC
32. Peluang pekerjaan berkurangan.
33. Kes Pembunuhan Altantuya dan Pembunohnya terlepas ke luar negara
34. Pemansuhan ISA dan Di gantikan dengan pelbagai akta ( Pota , Sosma , Mkn )
35. Isu Felda Global Venture (FGV )
36. MAS Bangkrap
37. Kenaikkan bil hospital
38. Pengurangan Biasiswa
39. Kes jenayah berat seperti pembunuhan meningkat
40. Helikoter yang membawa DS JJ terhempas bersama Yg lain
41. Helikopter yang membawa MP k,kangsar & MP sg besar dn VIP terhempas semasa Kempen PRN sarawak
42. Isteri PM ( Rosmah Mansor ) terlalu Boros
43. Isu anak kandung dan anak tiri DS Najib Razak
44. Pemecatan TImbalan Perdana Menteri
45. Penyingkiran Naib Presiden UMNO, DS Shafie Apdal
46. Penyingkiran MB Terengganu DS Ahmad Said
47. Penyingkiran MB Kedah DS Muhriz
48. Pemecatan Ketua Cawangan UMNO
49. Tamatkan khidmat Peguam Negara alasan ( sakit )
50. Tukar Timbalan Pengarah SB
51. Bubar Pasukan Task Force
52. Bubar PAC ( Ahli PAC lama d naikkan Pangkat Timb Menteri )
53. Menangkap Dato khairudin ( kerana membuat laporan )
54. Menangkap Mathias Chang ( kerana membuat laporan )
55. Isu Bauksit di Pahang
56. Mencagar Telaga Minyak Petronas (Menurut laporan bekas MB Terengganu)
57. Menandatangan perjanjian TPPA
58. Malaysia menduduki Rangking Rasuah ke 2 dunia
59. Menjual Aset Negara kepada Negara China
60. IPIC mengheret 1Mdb ke mahkamah Timbang Tara
61. DOJ & FBI melaporkan rakyat malaysia di tipu Pada skala besar  dan bakal merampas segala aset milik anak tiri PM dan Jho low
62. Singapura menyiasat dan merampas aset milik Jho low ( Kroni Najib ) dan Menjatuhkan hukuman penjara kepada mereka yang bersubahat dengan Jho Low.
63. Pertambahan Negara yang menyiasat 1mdb.
64. Membuat hutang Baru dengan kerajaan Negara china.
65. KWAP, LTAT, KWSP , Tabung Haji Menghadapi krisis kewangan
66. Felda Semakin Tenat.
67. Pejabat tourism Malaysia negeri ditutup.
68. Penutupan Institut Pendidikan Guru.
69. Proton dijual.
70. Cawagan bank banyak di tutup.
71. Tidak Mampu membeli Mesin Semak SPM
72. Isu Korea Utara
Senarai di atas pasti tiada penghujungnya jika Najib terus berada di singgahsana kuasa. Sanggupkan kita melihat lebih banyak tragedi berlaku di Malaysia ini?
Selamatkan  Malaysia dan sama-samalah kita singkirkan Najib, UMNO dan BN dalam piliharaya umum akan datang sebagaimana yang sudah ditekankan banyak kali oleh Tun Mahathir Mohamad.
(ShahbudinHusin 19/03/2017).

0

0

votes
Article Rating
Kongsikan artikel ini


KENAPALAH MCA TAK FAHAM2 LAGI?

MCA hari ini mengingatkan UMNO bahawa tindakannya secara sepihak berhubung hasrat meminda Akta Mahkamah Syariah (bidang kuasa jenayah) 1965 atau lebih dikenali sebagai Akta 355, hanya akan mengundang padah.
Ketua Biro Keharmonian Agama MCA, Ti Lian Ker berkata, pihaknya memang tidak akan membuat spekulasi berhubung usul berkenaan sehingga mendapat maklumat lanjut mengenainya, selain mengingatkan UMNO bahawa tindakan sepihak bakal mengundang padah.
Kata Ti, sebarang perbezaan pandangan mesti ditangani mengikut semangat kesepakatan BN, kecuali jika ada pihak atau UMNO tidak lagi berpegang kepadanya.
Jika begitu keadaannya, ia hanya akan mengundang bencana kepada keharmonian negara, ujarnya lagi.
Ti berkata demikian sebagai mengulas kenyataan Ahmad Zahid Hamidi pada 17 Mac lalu yang menyebut kerajaan telah memutuskan untuk mengambil alih pembentangan pindaan kepada Akta 355 dan ia akan dilakukan dalam sidang Parlimen kali ini.
MCA bersama MIC, Gerakan dan parti komponen BN di Sarawak adalah antara yang lantang dan terbuka menentang pindaan Akta 355 itu, sambil menyifatkannya bercanggah dengan Perlembagaan Persekutuan serta melihatnya sebagai laluan awal kepada perlaksanaan undang-undang hudud.
Menyokong atau membantah Akta 355 adalah hak sesiapa saja, termasuk juga MCA.  Jika kerajaan meneruskan juga pembentangannya, MCA sebenarnya tidak perlu sangat mengingatkan UMNO tentang padah yang bakal menimpa kepada BN atau negara, sebaliknya apa yang penting bagi parti itu ialah kotakan saja janji  pemimpinnya mahu meletakkan jawatan sebagai menteri yang pernah dilafazkan sebelum ini.
Tidak perlu sama-sekali bagi MCA mengingatkan UMNO tentang padah, tentang semangat kesepakatan BN atau apa saja kerana UMNO kini sudah pun ada “kawan baharu” bersama mereka.
Cuba ingat kembali kata-kata Zahid, “Insya Allah dengan doa untuk kita menyatukan orang-orang Melayu, biarlah  kita kehilangan segelintir ‘kawan’ kita tapi kita akan dapat ‘kawan baharu’ yang kumpulannya lebih besar akan bersama-sama kita.
“‘Kawan baharu’ kita ini mungkin dulu musuh politik kita tapi mereka telah faham untuk sama-sama tangani masalah bersama (berkaitan agama Islam) dengan tidak mengenepikan agama lain.”
Jelas dan nyata bahawa demi ‘kawan baharu’ yang kumpulannya lebih besar, UMNO  tidak peduli pun hilang kawan lama yang sedia ada, lebih-lebih lagi seperti MCA yang semakin mengecil dan ditolak oleh kaum Cina sendiri.
Berdasarkan lafaz kata Zahid itu, apakah terlalu sukar untuk MCA memahami apakah pendirian UMNO serta tinggal berapa sen nilai mereka sekarang ini?
(ShahbudinHusin 19/03/2017).

0

0

votes
Article Rating
Kongsikan artikel ini


PENYERTAAN BERSATU, LOGO BARU AKAN PERKUKUH LAGI PAKATAN HARAPAN

Tidak sampai seminggu selepas menyatakan hasrat untuk menyertai Pakatan Harapan, hari ini Bersatu secara rasmi diterima menganggotai gabungan pembangkang itu yang matlamat utamanya ialah untuk menyingkirkan Najib Razak dan menumbangkan UMNO serta BN dalam pilihanraya umum akan datang.
Penyertaan Bersatu diterima sebulat suara oleh semua parti dalam Pakatan Harapan.
Bersama kemasukan Bersatu itu, Pakatan Harapan juga mengumumkan persetujuan untuk merangka satu manifesto bersama serta penciptaan logo baru, selain mendaftarkan gabungan itu secara rasmi.
Kesediaan Pakatan Harapan menyetujui langkah itu memperlihatkan mereka bersetuju dan tidak ragu-ragu dengan pandangan Tun Mahathir Mahathir betapa perlunya pembangkang bersatu hati, mempunyai satu manifesto dan satu logo yang dipersetujui bersama, jika benar-benar ingin menumbangkan UMNO dan BN.
Selama ini, baik Pakatan Rakyat mahupun Pakatan Harapan, oleh kerana ia tidak didaftarkan, tiada logo rasmi yang digunapakai dan dipersetujui bersama.
Tun Mahathir juga turut mencadangkan pertukaran nama baru yang lebih mantap dan diterima ramai, tetapi sekiranya nama Pakatan Harapan dikekalkan pun, ia sebenarnya tidak ada masalah.
Yang paling penting ialah perlunya ada kesatuan dan kebersamaan dari segi gerak kerja, semangat dan keinginan menyelamatkan negara yang seterusnya harus disusuli dengan wajah keyakinan di mata rakyat iaitu satu manifesto dan satu logo.
Sebelum pilihanraya 2013 lalu,  sudah terdapat usaha untuk mendaftarkan Pakatan Rakyat secara rasmi, tetapi ia seperti tidak mendapat kerjasama dengan pelbagai halangan cuba ditimbulkan untuk mendaftarkannya dengan Pendaftar Pertubuhan.
Ia kemudian menyaksikan semua parti yang bertanding menggunakan logo masing-masing. Meskipun demikian, blok pembangkang, di sebalik hanya dapat meraih kemenangan 89 kerusi Parlimen, tetapi mendapat sokongan 52 peratus undi popular rakyat.
Kali ini, dengan penyertaan Bersatu ke dalam Pakatan Harapan dan Tun Mahathir dilihat akan mengepalai gerakan pembangkang bersama Anwar Ibrahim yang memberi inspirasi dari dalam penjara, laluan ke arah matlamat menumbangkan Najib, UMNO dan BN atas hujah terlalu banyak kecurangan dan kedurjanaan berlaku dalam negara, hampir pasti lebih mudah diterima rakyat.
Mungkin tidak harus ditulis secara secara detail dan panjang lebar di sini, tetapi dengan langkah Pakatan Harapan mendaftarkan gabungan itu secara rasmi serta mempunyai satu manifesto dan satu logo, disertai dengan beberapa tips yang akan dikongsi oleh Tun Mahathir yang tidak pernah gagal dengan kemenangan dua pertiga sepanjang 22 tahun berkuasa, beberapa langkah ke arah kemenangan hanya menunggu masa saja untuk diumumkan.
Malah dikhabarkan, Tun Mahathir juga mempunyai beberapa pilihan sekiranya Pendaftar Pertubuhan agak keberatan meluluskan pendaftaran rasmi Pakatan Harapan, yang sekaligus membantutkan perancangan menggunakan satu logo ketika bertanding dalam pilihanraya.
Persetujuan menerima satu logo untuk calon-calon Pakatan Harapan tidak diragui akan memberi kesan yang ketara dari segi penerimaan pengundi secara keseluruhannya dan akan melindungi banyak perkara yang cuba diseleweng atau dimanipulasi oleh UMNO dan BN ketika kempen diadakan.
Mimpi indah bagi rakyat yang inginkan perubahan dan mimpi ngeri kepada golongan petualang, dengan ini semakin hari semakin dekat untuk menjadi kenyataan melalui Pakatan Harapan yang terus bertambah kuat dan kukuh.
(ShahbudinHusin 20/03/2017).

0

0

votes
Article Rating
Kongsikan artikel ini


SOMBONG BONGKAK ATAU NAZRI ADA MUSLIHAT LAIN?

Sekali imbas, Nazri Aziz kelihatan begitu sombong, angkuh dan berlagak bila mengatakan beliau tidak memerlukan sama sekali penyokong UMNO menghadiri debatnya dengan Tun Mahathir Mohamad pada 25 Mac ini.
Sebaliknya, kata Menteri Pelancongan dan Kebudayaan itu, beliau  seorang diri mampu menangkis dan menjawab sebarang soalan dalam debat itu nanti.
“Saya hendak minta orang UMNO dan BN tidak usah hadir, saya tidak ada masalah, saya seorang boleh.
“Lagi pula, bukannya saya hendak bercakap dengan penyokong UMNO dan BN. Saya hendak bercakap kepada wakil pembangkang, saya mahu mereka dengar penjelasan saya,” kata Nazri yang juga Ahli Parlimen Padang Rengas.
Jika tidak ada aral melintang atau pihak polis tidak membatalkannya di saat-akhir kerana faktor keselamatan atau kalau tiada arahan secara tiba-tiba daripada pihak atasan, debat antara Nazri dengan Tun Mahathir akan dilangsungkan pada 25 Mac, jam 3.00 petang di MRSM Sultan Azlan Shah, Kuala Kangsar.
Debat itu tentunya menjadi perhatian seluruh rakyat untuk melihat sama ada Nazri mampu menjawab, menangkis dan berhujah dengan Tun Mahathir berkaitan pelbagai isu semasa seperti 1MDB, dana RM2,600 juta yang mengalir masuk ke akaun peribadi Najib, pelaburan China, skandal BMF dan lain-lain perkara yang mencengkam negara.
Dari segi logiknya, sesiapa pun tentunya memerlukan penyokong dalam debat seperti itu kerana ia mampu memberi lebih keyakinan, menaikkan semangat dan menambah kekuatan minda.
Tetapi, lain benar dengan Nazri, beliau sebaliknya tidak memerlukan penyokong dan mahu berdepan hanya seorang diri dengan Tun Mahathir yang dianggap seorang negarawan hebat dan insan terpilih dari segi pemikiran dan kebijaksanaan.
Apakah Nazri seorang yang sombong, angkuh dan bongkak atau beliau seorang diri memang benar-benar mampu berhadapan dengan Tun Mahathir yang pastinya disertai ribuan penyokongnya dari seluruh negara?
Ataukah mungkin Nazri ada muslihat lain di sebalik tindakannya itu?
Berdebat dengan Tun Mahathir, barangkali terlalu sedikit yang percaya Nazri mampu tampil cemerlang. Bukan saja kerana Tun Mahathir dilihat bukan tandingannya, tetapi juga kerana isu-isu yang menjadi topik perdebatan itu terlalu banyak kesalahan dan kecurangannya untuk dipertahankan.
Apakah dalam hal ini Nazri hanya mahu bersendirian dalam debat itu kerana tidak mahu penyokong UMNO dan BN menyaksikan beliau dikalahkan dan dibelasah oleh  hujah-hujah Tun Mahathir?
Kalah di depan mata penyokong sendiri mungkin agak mengaibkan bagi Nazri berbanding disorak oleh penyokong pembangkang yang memang semujadinya diketahui tidak menyokong beliau.
Maka, dengan ketiadaan penyokong sendiri, barangkali Nazri dapat meminimakan aib dan merah di mukanya jika hujahnya dapat dipatahkan atau ketika hujah-hujah Tun Mahathir membuatkannya terkedu kerana tidak mampu membalasnya.
Yang kedua, adakah Nazri enggan penyokong UMNO dan BN hadir dalam debat tersebut kerana tidak mahu  mereka termakan dengan hujah-hujah Tun Mahathir yang akhirnya akan menyebabkan bertambahnya lagi undi kepada pihak pembangkang.
Nazri ada menyebut bahawa kehadirannya dalam debat ialah untuk beliau bercakap kepada penyokong pembangkang, tetapi beliau nampaknya lupa bahawa Tun Mahathir juga ada tugas iaitu untuk bercakap dan meyakinkan penyokong UMNO dan BN mengenai pelbagai isu dan kedurjanaan dalam negara yang diakibatkan oleh kleptokrasinya gaya kepimpinan Najib.
Jadi, adakah Nazri cuba menghalang sesiapa daripada termakan atau terpengaruh dengan hujah-hujah bernas Tun Mahathir nanti?
(ShahbudinHusin 20/03/2017).

0

0

votes
Article Rating
Kongsikan artikel ini


BARU NAZRI SEDAR TERUKNYA NEGARA INI….SEKARANG MARAHLAH PADA NAJIB
ATAU ZAHID HAMID!!

Marah benar Nazri Aziz dengan keputusan pihak polis yang tidak semena-mena tidak membenarkan debat antara beliau dengan Tun Mahathir Mohamad diadakan pada 25 Mac ini.
Macam-macam perkataan yang keluar daripada mulutnya – kenapa polis tidak membenarkannya, sejak bila hak individu boleh dihalang oleh pihak lain, negara ini adalah negara demokrasi dan bukan negara polis, tindakan polis tidak betul, debat itu adalah berbentuk wacana, bukan perhimpunan aman, kenapa polis lebih memihak kepada NGO yang membuat laporan berbanding dirinya sebagai Ahli Parlimen Padang Rengas , saya sebagai menteri bukan mahu menghasut dan macam-macam lagi.
Sebagai pemimpin yang terkenal dengan sifat lantang dan berani, Nazri memang berhak meluahkan rasa marahnya ketika ini. Mungkin beliau memang mahu berdebat dengan Tun Mahathir, tetapi sekarang cubaannya untuk menunjukkan keberanian seperti dihalang oleh pihak polis.
Tetapi, sabarlah Chief…jangan marah kepada pihak polis. Pihak polis hanya menjalankan tugas dan jika mahu marah juga kerana tidak dibenarkan berdebat, orang yang sepatutnya Nazri marah ialah Najib Razak dan Ahmad Zahid Hamidi.
Meskipun sebelum ini Zahid Hamidi dan Nur Jazlan Mohamed dilaporkan sudah membenarkan debat itu untuk diadakan, pihak polis mungkin mendapat arahan lain daripada Menteri Dalam Negeri atau Timbalan Menteri Dalam Negeri itu agar permit polis tidak dikeluarkan.
Tidak mungkin pihak polis pandai-pandai sendiri berbuat demikian tanpa merujuk kepada sesiapa. Kemungkinan besar ada arahan atasan yang diterima mereka.
Alasan keselamatan, menganggangu ketenteraman awam dan tempoh memohon permit kurang daripada 10 hari barangkali hanyalah ciptaan semata-mata.
Jika pun itu antara alasan pihak polis tidak mengeluarkan permit, tetapi andainya Zahid selaku TPM dan Menteri Dalam Negeri benar-benar mahu debat itu diadakan, beliau tentu boleh campurtangan untuk mempermudahkannya.
Kalau perkara sekecil permit pun menteri tidak boleh selesaikan, macam mana mahu berjuang membantu rakyat dalam hal-hal lain yang lebih besar?
Kalau faktor keselamatan pula, keselamatan  apa yang dibimbangkan sangat oleh pihak polis terhadap debat itu sedangkan muatan dewan hanya 800 orang saja?
Himpunan Bersih di Dataran Merdeka yang dihadiri ratusan ribu manusia lagi dapat dikawal oleh polis, apalah sangat dengan hanya 800 orang atau sekali ganda daripada jumlah itu?
Soalnya, adakah Zahid campurtangan dan menggunakan kuasanya sebagai Menteri Dalam Negeri atau beliau lebih mahu menjaga nama dan imej Najib semata-mata?
Jadi, yang patut Nazri belasah ialah rakannya sendiri iaitu Zahid Hamidi kerana jika beliau mahu campurtangan, pasti debat itu akan menjadi kenyataan. Apa yang berlaku sekarang seolah-olah Zahid tidak mahu menggunakan kuasanya.
Kalau Nazri berani lagi, beliau juga patut belasah Najib sendiri. Kepercayaan umum mengatakan Najib adalah paling tidak gembira dengan debat itu kerana isu-isu yang dibahaskan adalah secara langsung berkaitan dirinya.
Lebih membimbangkan Najib kerana lawan Nazri berdebat itu ialah Tun Mahathir. Beliau mungkin dapat mengagak Nazri hanya menjadi “makanan”  saja kepada Tun Mahathir dalam debat itu dan akhirnya jika ia diadakan pasti lebih memburukkan lagi namanya di mata rakyat.
Maka, untuk mengelakkan semua itu, ada kemungkinan Najib sendiri yang meminta Zahid agar jangan memberikan permit kepada debat itu. Zahid pula, disebabkan ingin menjaga hati bossnya dan mahu dilihat timbalan yang setia, lantas tanpa banyak soal bersetuju saja dengannya.
Kemungkinan lain ialah Najib juga boleh menyampaikan kebimbangannya itu kepada Ketua Polis Negara, Khalid Abu Bakar dan arahan seterusnya disampaikan terus kepada Polis Perak.
Secara mudahnya, jika Nazri benar-benar ingin marah….marahlah kepada Najib atau Zahid Hamidi atau kedua-duanya sekali. Mereka inilah yang boleh menjadikan debat itu menjadi kenyataan atau sebaliknya.
Namun, dalam keadaan ini, apa yang Nazri seharusnya sedari ialah negara kita kini sedang diurus dengan teruk oleh Najib selaku Perdana Menteri. Semua perbincangan dan perbahasan mengenai 1MDB dan dana RM2,600 juta yang melibatkan Najib khususnya, sama sekali tidak akan diberikan “sijil halal” untuk diadakan.
Di Parlimen tidak boleh ditanyakan soalan, dalam mesyuarat UMNO dilarang dibincang, laporan audit diOSAkan, menteri yang bertanya akan dibuang, pegawai kerajaan yang menyiasat ditekan, dipindah atau dipencenkan, bahkan beberapa yang lain turut ditangkap dan dilokapkan. Semua tentang 1MDB seolah-olah “haram” untuk diperkatakan.
Oleh itu, jika Nazri tidak berlakon dan benar-benar marah sekarang ini, apa yang patut dilakukannya demi menjaga namanya  ialah dengan segera meletakkan jawatan daripada UMNO dan kerajaan.
Tiada guna lagi beliau terus berada dalam sistem yang teruk, banyak yang tidak dipersetujuinya dan tidak lagi memihak kepadanya sebagai individu yang bebas dan merdeka.
Tetapi, jika semua kemarahan Nazri itu hanyalah lakonan dan semata-mata untuk menunjukkan dirinya konon-konon masih jantan, barangkali dalam hatinya paling lega ketika ini kerana tidak perlu lagi membiarkan dirinya menjadi “makanan” kepada Tun Mahathir.
Jika tiada lakonan, pilihan bagi Nazri hanyalah meletakkan jawatan dan beliau akan dikenang sebagai betul-betul berani dalam perjuangannya.
(ShahbudinHusin 21/03/2017).

0

0

votes
Article Rating
Kongsikan artikel ini


SEPERTI YANG DIJANGKAAAAAA…..

Seperti yang dijangka, debat antara Tun Mahathir Mohamad dengan Nazri Aziz pada 25 Mac ini, tidak menjadi kenyataan akhirya.
Meskipun ramai yang mengharapkan ia dapat diadakan, seperti yang diramalkan oleh banyak pihak, malah blog ini juga meragui debat itu akan diberikan permit oleh kerajaan berikutan isu-isu yang diperdebatkan adalah peluru-peluru yang secara khusus akan menembak tepat ke dahi Najib Razak, semua jangkaan adalah benar belaka.
Pihak polis menolak permit bagi debat tersebut dengan beberapa alasan seperti kenyataan di bawah:-
KENYATAAN MEDIA
KETUA POLIS PERAK
BERTARIKH 21 MAC 2017
Permohonan Perhimpunan Perbahasan Antara Tun Mahathir Bin Mohamed dan Dato’ Seri Mohamad  Nazri Bin Abdul Aziz.
1. Pihak polis telah menerima permohonan berkenaan daripada seorang wakil penganjur dari Kumpulan Media Karangkraf.
2. Dinyatakan dalam permohonan bahawa program perbahasan antara Dato’ Seri Mohamed Nazri bin Abdul Aziz (Ahli Parlimen Padang Rengas) dan Tun Mahathir Bin Mohamad akan diadakan pada 25/3/2017 jam 2.30 petang hingga 4.30 petang di Dewan Maktab Rendah Sains Mara, Kati, Kuala Kangsar.
3. Ketua Polis Daerah (KPD) Kuala Kangsar selaku Pegawai yang Menjaga Daerah Polis Kuala Kangsar telah menerima permohonan tersebut pada 20/3/2017 jam 3 petang daripada penganjur diatas mengikut peruntukan dibawah Seksyen 9(1) Akta Perhimpunan Aman 2012.
4. Setelah dikaji dan ditimbang sebab-sebab perhimpunan tersebut akan diadakan dan mengambilkira faktor keselamatan, ketenteraman awam, perlindungan hak dan kebebasan orang ramai, Ketua Polis Daerah Kuala Kangsar (ACP Ahmad Termizi bin Hj Abd Haq) telah menolak permohonan tersebut dan akan disusuli dengan keputusan secara bertulis yang akan diserahkan kepada pemohon pada hari ini. Penolakan ini telah dimaklum kepada penganjur semalam iaitu 20/03/2017.
5. Alasan-alasan penolakan permohanan tersebut adalah seperti berikut:-
5.1 Kelewatan mengemukakan borang pemberitahuan sepertimana yang dinyatakan dibawah Seksyen 9(1) APA 2012 iaitu pihak penganjur hendaklah membuat pemberitahuan kepada Pegawai yang Menjaga Daerah Polis iaitu Ketua Polis Daerah 10 hari sebelum perhimpunan.
2.2 Tempat perhimpunan yang dipilih iaitu MRSM Kuala Kangsar adalah kawasan sekolah dan ianya merupakan satu tempat larangan di dalam Jadual Pertama (Seksyen 3 APA 2012).
2.3 Pihak polis telah menerima bantahan – bantahan secara bertulis iaitu 8 laporan polis yang dibuat oleh orang awam dan penduduk sekitar kawasan perhimpunan akan diadakan. Mereka amat bimbang dengan keselamatan diri dan keluarga. Ini merupakan bantahan dari orang-orang yang berkepentingan dalam APA 2012.
2.4 Jadual Ketiga APA 2012 jelas menyatakan perhimpunan / dialog seperti ini tidak termasuk dalam perhimpunan yang dibenarkan.
3. Pihak polis mengalu-mengalukan semua pihak supaya akur kepada arahan KPD ini dan tindakan tegas akan diambil mengikut undang-undang sekiranya ianya diteruskan.
DATO’ PAHLAWAN DCP HASNAN BIN HASSAN
PEMANGKU KETUA POLIS PERAK
21  MAC  2017.
Jadi, dengan pembatalan tersebut, apa maknanya kenyataan Timbalan Menteri Dalam Negeri, Nur Jazlan Mohamad yang sebelum ini mengatakan permit untuk debat itu sudah diluluskan?
Malah, berikutan kenyataan Nur Jazlan itu, Nazri Aziz juga turut menyatakan bahawa beliau sudah bercakap sendiri dengan Ahmad Zahid Hamidi, Timbalan Perdana Menteri merangkap Menteri Dalam Negeri yang telah memberikan lampu hijau untuk majlis debat tersebut.
Sekarang, apa Nazri mahu cakap lagi? Teruskah beliau mahu cakap besar dan merasakan dirinya benar-benar anak jantan?
Apa kata, jika Nazri benar-benar berani dan mahu debatnya itu menjadi kenyataan, beliau mencadangkan pula agar debatnya dengan Tun Mahathir diadakan di Bangunan UMNO sendiri iaitu di Dewan Merdeka, PWTC?
(ShahbudinHusin 21/03/2017).

0

0

votes
Article Rating
Kongsikan artikel ini


JADI ATAU TAK JADI?

Setelah debat di Padang Rengas tidak menjadi kenyataan berikutan pihak polis tidak meluluskan permitnya, tarikh baru bagi perdebatan antara Tun Mahathir Mohamad dengan Nazri Aziz kini ditetapkan pada 7 April depan.
Kedua-dua pendebat dilaporkan bersetuju untuk ia diadakan pada tarikh tersebut, jam 9.30 malam di Auditorium Karangkraf, Shah Alam iaitu di lokasi yang menjadi milik penerbit akhbar Sinar Harian.
Kata Nazri, kawasan itu merupakan milik persendirian,  jadi tidak perlu untuk memohon permit dengan pihak polis.
Dalam masa yang sama, berikutan tempat yang agak terhad, Sinar Harian selaku penganjur juga akan membuat siaran secara live debat itu melalui SinarTV.
Lebih menarik, atas permintaan Nazri, beliau mahukan Ahli Parlimen Shah Alam daripada Amanah, Khalid Samad  sebagai moderator bagi mengendalikan debat tersebut.
Hmmm….Nampak macam tiada masalah lagi untuk debat tersebut menjadi kenyataan pada tarikh baru yang dipilih itu.
Cuma, oleh kerana tajuk debat itu banyak yang berkait secara langsung berkenaan Najib Razak,  antaranya tentang 1MDB, duit RM2,600 juta, hutang RM55 bilion untuk landasan keretapi pantai timur  dan lain-lainnya, kebimbangan ia mungkin  dibatalkan di saat-saat akhir tetap ada.
Apakah kita boleh benar-benar yakin Najib begitu rasional, terbuka dan tidak akan berbuat sesuatu dengan merelakan saja dirinya disasar dan ditembak sesuka hati serta semahunya pada acara debat itu oleh musuh utamanya, Tun Mahathir?
Lebih dari itu, debat itu juga akan disiarkan secara live melalui SinarTV yang bermakna jutaan rakyat dan pengundi dapat menontonnya secara bebas.
Sekali lagi, apakah Najib akan membenarkan ia berlaku di saat-saat beliau amat memerlukan kepercayaan rakyat bagi menghadapi PRU 14?
Meskipun seperti kata Nazri, tiada permit polis diperlukan kerana ia diadakan di kawasan milik persendirian, apakah Najib tidak ada cara lain untuk menghalangnya?
Jika debat di Padang Rengas tiba-tiba ditolak kelulusan permit polis sedangkan beberapa hari sebelumnya Menteri Dalam Negeri, Zahid Hamidi telah memberi lampu hijau dan Timbalan Menteri Dalam Negeri, Nur Jazlan Mohamed pula mengatakan ia sudah diberi kebenaran, apakah tidak mungkin silap mata di saat-saat juga boleh berlaku sebelum 7 April nanti?
Walau seakan-akan ada berita gembira kepada rakyat untuk melihat debat Tun Mahathir dengan Nazri itu menjadi realiti pada 7 April nanti, sehingga debat itu tidak benar-benar dilangsungkan, keraguan sama ada jadi atau tak jadi, tetap menghantui sebahagian besar daripada kita.
Sama-sama kita tunggu, harapnya tiada lagi kejutan di saat-saat akhir akan berlaku.
(ShahbudinHusin 22/03/2017).

0

0

votes
Article Rating
Kongsikan artikel ini


BILA PAS SELANGOR MAHU LULUS USUL PUTUS HUBUNGAN DENGAN PKR?

Di sebalik Hadi Awang menafikan Pas mahu berkuasa di lima negeri, walaupun rakaman video mengenainya yang tersebar luas tidak mungkin berbohong, Ketua Pemuda Pas, Nik Abduh Nik Aziz kemudian seperti mengesahkan kebenaran kata-kata Presiden Pas itu apabila menyebut Selangor sebagai antara negeri yang ingin ditawan oleh parti Islam itu.
Kata Nik Abduh, sasaran lima negeri yang ingin ditawan, termasuk Selangor adalah sesuatu yang realistik bagi Pas.
Kenyataan Nik Abduh itu segera mendapat reaksi sinis daripada Menteri Besar Selangor, Azmin Ali yang mengaitkannya dengan kekalahan Ahli Parlimen Pasir Mas tersebut dengan hanya mendapat 37 undi dalam pemilihan Pas Pengkalan Chepa, baru-baru ini.
Kata Azmin melalui twitternya, “Ada tok lebai nak tawan Selangor. Kawasan sendiri pun kalah tersungkur.”
Susulannya, tulisan Azmin itu dibalas oleh Nik Abduh, juga dengan reaksi yang agak sinis.
“Wah, sinisan saya dapat komentar MB-lah. Jarang anak Melayu bertuah gini,” kata Nik Abduh melalui twitternya.
Apa lagi selepas ini?
Apakah perang mulut antara Azmin dengan Nik Abduh akan berterusan dan apakah cubaan Pas mahu menawan Selangor juga masih kekal?
Apakah ini tanda-tanda hubungan Pas dan PKR hanya umpama retak menunggu belah?
Selain menunggu muktamar pada 28 April nanti menentukan hubungan kedua-dua parti, mesyuarat Pas  kawasan-kawasan yang sedang berlangsung sekarang adalah medan terbaik menghantar isyarat pilihan.
Sebelum ini baru kedengaran Pas Permatang Pauh dan Bayan Baru di Pulau Pinang saja yang meluluskan usul mahu memutuskan hubungan dengan PKR.
Jika benar mahu menawan Selangor, Pas Selangor tentunya lebih afdal  meluluskan usul seperti itu.
Lebih bermakna dan pasti Nik Abduh gembira jika ada Pas kawasan-kawasan di Selangor yang belum bermesyuarat atau secara majoritinya, dapat meluluskan usul yang sama – putus semua hubungan dengan PKR.
Kalau itu dapat dilakukan, barulah nampak realistik cubaan Pas mahu menawan Selangor, meskipun yang bercakapnya tersungkur hanya dengan 37 undi saja.
(ShahbudinHusin 23/02/2017).

0

0

votes
Article Rating
Kongsikan artikel ini


"BELANJAWAN TAMBAHAN SEPATUTNYA DIGUNA UNTUK SUBSIDI MINYAK"

Saya merujuk kepada ucapan penggulungan Menteri Kewangan II, Dato’ Seri Johari Ghani pada hari Isnin lalu yang secara jelas mengesahkan pentadbiran Dato’ Seri Najib Tun Razak tidak berhasrat untuk mengembalikan subsidi minyak walaupun Kerajaan Persekutuan bakal mendapat pendapatan luar jangka apabila harga minyak mentah dalam bulan Januari dan Februari lebih tinggi dari harga yang digunapakai semasa menyediakan Bajet2017 iaitu USD45 setong.

Saya juga ingin menarik perhatian rakyat kepada tindakan pentadbiran Dato’ Seri Najib yang akan membentangkan satu belanjawan tambahan untuk mendapat kelulusan perbelanjaan lebih yang telah dibelanjakan di dalam tahun 2016 tanpa peruntukan (dan kelulusan Parlimen). Rang Undang-undang Belanjawan Tambahan itu akan dibentangkan untuk kelulusan dewan minggu depan dan intipati perbelanjaan adalah seperti berikut:

1. Jumlah keseluruhan adalah RM3.08 bilion.

2. Jumlah terbesar adalah pindahan dari Akaun Hasil Disatukan ke Kumpulan Wang Pembangunan sebanyak RM2,248,437,560 bagi membiayai perbelanjaan di bawah kategori “pembangunan” yang telah dibelanjakan dalam tahun 2016.
3. Baki (sekitar RM830 juta) ialah untuk perbelanjaan mengurus yang telah dibelanjakan dalam tahun 2016 tanpa peruntukan.
Saya ingin mengulangi kritikan saya sebelum ini bahawa amalan Kerajaan Persekutuan membelanjakan terlebih dahulu wang rakyat tanpa peruntukan dan hanya membentangkan permohonan belanjawan tambahan selepas dibelanjakan; adalah satu penghinaan kepada rakyat dan Dewan Rakyat.

Saya yakin Pakatan Harapan (jika berkuasa di Putrajaya) akan melaksanakan satu proses pembentangan berkala kepada Jawatankuasa Terpilih (Select Committee) untuk memastikan prestasi perbelanjaan dan kewangan Kerajaan Persekutuan akan dipantau setiap 3 bulan. Apabila ada tanda-tanda bahawa belanjawan tambahan diperlukan, Menteri Kewangan perlu membentangkan permohonan itu dengan lebih awal dan bukannya setelah dibelanjakan seperti amalan sekarang.

Lebih dari itu, keputusan Dato’ Seri Najib memindahkan sejumlah RM2.25 bilion dari Akaun Hasil Disatukan ke Kumpulan Wang Pembangunan untuk membiayai projek-projek pembangunan yang tidak pun ada peruntukan sebelum ini membayangkan Kerajaan Persekutuan ada hasil tambahan kebelakangan ini.

Saya telah bertanya berkali-kali berapakah hasil tambahan Kerajaan Persekutuan dari kutipan cukai, royalti dan dividen tambahan apabila harga minyak mentah dunia lebih tinggi dari USD45 setong. Soalan ini enggan dijawab oleh mana-mana menteri.

Apabila Kerajaan Persekutuan telah terlebih belanja tanpa peruntukan, ada kaedah melalui Peruntukan Luar Jangka agar perbelanjaan mendesak seperti menguruskan bencana alam dapat ditanggung tanpa perlu menunggu kelulusan peruntukan.

Namun yang berlaku kali ini, saya perhatikan pentadbiran Dato’ Seri Najib memindahkan sejumlah RM2.25 bilion ke Kumpulan Wang Pembangunan untuk membiayai projek-projek pembangunan sedangkan jika telahan saya tepat, sebahagian besar hasil luar jangka yang masuk ke Akaun Hasil Disatukan datang dari pendapatan tambahan akibat kenaikan harga minyak dunia.

Sebab itu saya ingin mempersoalkan kewajaran memindahkan sejumlah wang dari Akaun Hasil Disatukan untuk membiayai projek-projek pembangunan yang tidak mempunyai peruntukan sebelum ini, sedangkan pada masa yang sama Kerajaan Persekutuan enggan memberikan subsidi minyak hatta satu sen pun.

Saya mendesak supaya Kerajaan Persekutuan menghentikan hasratnya memperkenalkan semakan harga minyak mingguan tanpa subsidi kerana itu akan terus menimbulkan kemarahan rakyat dalam keadaan wang dari Akaun Hasil Disatukan digunakan untuk membiayai projek-projek pembangunan yang tiada peruntukan sebelum ini, bukannya digunakan untuk menurunkan kos sara hidup yang membebankan rakyat.

Rafizi Ramli
AHLI PARLIMEN PANDAN
NAIB PRESIDEN KEADILAN
22 MAC 2017.

0

0

votes
Article Rating
Kongsikan artikel ini


JOM MASUK PERTANDINGAN….

Sementara santai-santai menunggu debat antara Tun Mahathir Mohamad dengan Nazri Aziz pada 7 April depan dan tidak diketahui sama ada ia menjadi kenyataan atau sebaliknya, rakyat Malaysia kini dihidangkan pula dengan dua pertandingan menulis karangan atau esei oleh dua ahli politik.
Ketua Penerangan UMNO, Annuar Musa yang dicabar oleh Lim Kit Siang agar menyamannya berikutan digelar bapa segala rasis, menganjurkan pertandingan itu untuk membantunya mendapatkan bukti-bukti yang menunjukkan adakah benar Ahli Parlimen Gelang Patah itu  seorang yang rasis, anti Islam dan dikenali selama 51 tahun sebagai diktator?
Kata beliau, tujuannya menganjurkan pertandingan itu ialah kerana mahukan orangramai membuat penyelidikan mengenai Lim Kit Siang memandangkan  beliau sendiri tidak mempunyai cukup masa untuk berbuat demikian.
Annuar menawarkan hadiah RM10 ribu kepada pemenang yang dapat menampilkan fakta dan bukti paling tepat dan menarik dalam karangan mereka.
Tarikh tutup pertandingan ialah 31 Mei dan penyertaaan boleh dihantar terus ke pejabat Ketua Penerangan UMNO di PWTC, Kuala Lumpur.
Susulan kepada pertandingan yang diinisiatifkan oleh Annuar itu, bekas menteri yang kini menjadi ahli DAP, Zaid Ibrahim turut tampil menganjurkan satu lagi pertandingan menulis karangan atau esei juga.
Menawarkan hadiah RM10 ribu, sama seperti yang diberikan oleh Annuar, tajuk karangan bagi pertandingan yang dianjurkan oleh Zaid ialah “Najib PM Paling Teruk” bagi negara ini.
Kata beliau, mereka yang menulis karangan mengenai Perdana Menteri dalam pertandingan yang dianjurkannya mestilah “jujur dan penuh tragis” dalam menggambarkan kegagalan dan sifat sebenar Najib memimpin negara.
Segala maklumat mengenai pertandingan itu, jelas Zaid, boleh diperolehi dengan mendaftar melalui email di
[email protected]
.
Berikutan ada dua pertandingan ini, yang mana satukah paling menarik untuk disertai oleh rakyat Malaysia?
Anjuran Annuar Musa atau Zaid Ibrahim?
Pertandingan anjuran Annuar mungkin hanya bermanfaat untuk membantu beliau melaksanakan kerja-kerja penerangannya bagi menghadapi PRU 14 serta  melakukan kerja-kerja politik terhadap DAP dan  bukan sama-sekali untuk menyaman Lim Kit Siang.
Manakala bagi pertandingan yang dianjurkan oleh Zaid, ia barangkali amat berguna sebagai landasan bagi rakyat Malaysia meluahkan segala kemarahan, kekecewaan, sakit hati dan segala macam perasaan lainnya terhadap Najib.
Sambil-sambil marah, mungkin maki, keji, balun dan sebagainya, untung-untung dapat pula RM10 ribu sebagai ganjaran…siapa nak bagi?
Penulis, wartawan, blogger, malah pengomen-pengomen dalam blog atau portal, tentunya amat digalakkan menyertai salah satu atau kedua-dua pertandingan tersebut berdasarkan pilihan masing-masing.
(ShahbudinHusin 23/03/2017).

0

0

votes
Article Rating
Kongsikan artikel ini


APA DAN DI MANA SALAHNYA SINDIRAN AZMIN TERHADAP NIK ABDUH?

Marah benarnya nampaknya beberapa kumpulan anak muda dalam Pas kepada Menteri Besar Selangor, Azmin Ali berikutan sindiran yang ditulisnya melalui twitter terhadap Nik Abduh Nik Aziz.
Dalam tulisannya itu, Azmin menulis “Ada tok lebai nak tawan Selangor. Kawasan sendiri pun kalah tersungkur” sebagai reaksi kepada kenyataan Nik Abduh bahawa Pas mahu menawan Selangor dalam PRU 14 yang akan datang ini.
Mereka marah dan mengecam Azmin kerana menganggap beliau telah menghina Islam dan golongan agamawan melalui istilah tok lebai yang digunakannya, sementara yang lain mengatakan Menteri Besar Selangor itu seperti mencurahkan minyak kepada hubungan Pas-PKR yang sedikit bermasalah ketika ini.
Adakah Azmin salah dan di mana salahnya beliau dalam tweetnya itu?
Jika diperhalusi dan anak-anak muda Pas dapat bersikap rasional serta matang, tiada yang salahnya dalam tulisan Azmin itu.
Pertama, beliau hanya memberi reaksi kepada kenyataan Nik Abduh mahu merampas Selangor sedangkan Pas sudah berada dan menjadi sebahagian daripada kerajaan negeri ketika ini.
Jika tindakan Azmin dianggap tidak wajar, apakah keceluparan Nik Abduh itu sesuatu yang wajar?
Yang kedua, di mana yang dikatakan Azmin menghina Islam dan golongan agamawan melalui istilah tok lebai yang digunakannya?
Bukankah tok lebai adalah panggilan biasa dalam masyarakat kita dan ia sudah diterima sebagai sebutan harian yang merujuk kepada mereka yang selalu berserban dan berkopiah putih?
Jadi, apa salahnya Azmin menggunakan istilah tok lebai dalam ayatnya “Ada tok lebai nak tawan Selangor”?
Berbanding ayat tok lebai yang ditujukan kepada Nik Abduh yang memang selalu berserban dan berkopiah putih, tidakkah kenyataan Ketua Pemuda Pas itu mahu merampas Selangor, lebih jelas salahnya dari segi etika di ketika Pas dan PKR masih duduk sebumbung dalam kerajaan negeri?
Yang ketiga, apakah sebenarnya yang membuatkan golongan pemuda Pas begitu tersinggung, lalu mengecam Azmin, adakah ia disebabkan istilah tok lebai yang digunakannya atau kerana beliau  menyebut “Kawasan sendiri pun kalah tersungkur”?
Apa pula salahnya Azmin menyebut mengenai kalah tersungkurnya Nik Abduh dalam pemilihan Pas kawasan Pengkalan Chepa baru-baru ini sedangkan ia adalah fakta yang benar dan kejadian yang sahih?
Dalam hal ini, golongan pemuda Pas seharusnya sedar mereka adalah sebuah parti politik yang tidak akan sunyi daripada serangan, kecaman atau sindiran pihak lain. Menyebut istilah tok lebai dan mengungkit kekalahan seseorang bukanlah besar sangat dosanya, kalau pun ia dikira perbuatan yang berdosa.
Tidak usah melatah berlebih-lebihan dan menunjukkan ketidakmatangan dalam berpolitik.
Apalah sangat istilah tok lebai yang disebut Azmin itu berbanding pelbagai gelaran yang lebih menyakitkan seperti kafir, munafik, assabiyah, taghut, barua dan macam-macam lagi yang pernah dilemparkan oleh Pas terhadap pihak lain yang tidak disenanginya?
Apakah hanya Pas yang boleh menuduh dan menggelar orang lain dengan macam-macam gelaran serta mengungkit perihal orang lain seperti kononnya Azmin jadi Menteri Besar pun atas bantuan Pas, sementara pihak lain mesti selalu menilai suci  dan “berbau syurga” kepada mereka?
Hakikatnya inilah satu lagi buruknya bila agama dijadikan sandaran dalam jual beli berpencak di pentas politik di mana panggilan tok lebai pun dianggap menghina Islam dan golongan agamawan sedangkan mereka  tidak sedikit pun rasa bersalah menuduh orang lain sebagai kafir, munafik, assabiyah, taghut, barua dan sebagainya.
Lebih pelik, golongan yang dulu dituduh macam-macam itulah yang kini didekati dan didampingi dengan lebih akrab oleh Pas.
(ShahbudinHusin 24/03/2017).

0

0

votes
Article Rating
Kongsikan artikel ini